Ina notg fatala / 1. maletg

6
Toni:
Tgei vul quei puspei dir? Quei culs daners mo lai far mei. Gliez vegn jeu schon puspei
da metter en uorden. Jeu mondel tier la polizia e pretendel semplamein ch’enzatgi hagi
spogliau mei. Quei vegn lu è mia dunn’a crer a mi. E quels cedels da deivets traiel jeu
semplamein in toc pli lunsch. Quels vevan segir sezs buiu detgadiravunda. Jeu sun
perschuadius che nus vegnin ad udir nuot pli da quels. Deivets da giugs ein deivets
d’honur. Mo sco politichers stuein nus nuota prender aschi serius quei cun l’honur!
Reto:
Jeu cretg strusch che quei seigi aschi sempel! Mir’inaga sin tgei num che quei deivet ei
vegnius tschentaus ora.
Toni:
(legia) Debitur: vischnaunca politica da … (num dalla vischnaunca). Oioioi, mo ti vuls
bein buca dir che jeu hagi … (sesa danovamein)!?!
Reto:
… suttascret sil quen dalla vischnaunca! (Muossa) cheu giudem! Mo mira: Il president
communal, Toni Cahenzli.
Toni:
Quei astga buc’esser ver! E quei treis jamnas avon las elecziuns dil cussegl grond.
Stoda busecca, … quei cheu savess ruinar mei!
Reto:
Gie, quei è!
Toni:
Tgei … “quei è”?
Reto:
L’Olga.
Toni:
Tgei Olga?
Reto:
L’Olga havessess bunamein adoptau ier sera.
Toni:
(dad ault) Tgi hai jeu adoptau?
Reto:
(schetg) L’Olga.
Toni:
(aunc pli dad ault) Ussa vas memia lunsch! Uss vul aunc suttametter a mi in’adopziun!
Reto:
Na, jeu suttamettel a ti nuot. (Vegn era pli dad ault) Il sulet ch’jeu fetsch ei d’informar
tei davart tias cambrolas d’ier sera. (Grescha) capiu!!!
Toni:
(tegn immediat puspei siu tgau) Ouuu, buc aschi dad ault! Quei tuna sco en ina
catedrala! Miu tgau! … Plaunsiu seregordel puspei. L’Olga! Pertgei has ti buca protegiu
mei da quella disgrazia?
Reto:
(dad ault) co pomai vul proteger in stuorn che saulta sin la meisa da roulette e beiba
schampagner ord il cup dil BH d’ina saltunza.
Toni:
Ord in cup d’in BH? (resignescha) Reto, jeu creiel che quei cheu pegli ina schliata fin.
Reto:
Gliez sentiment hai jeu è!

3. scena
Clara, Toni, Reto
Clara:
(vegn ord cuschina) Tgei canera dat ei cheu? O, bien di Reto, è gia en pei?

S-VOL 1-2_Ina notg fatala_(sr) y


Ina notg fatala / 1. maletg

7
Reto:
Bien di Clara. En pei? … Gie, pli u meins ... (suosda dad ault.)
Clara:
La damaun dallas nov ed aunc adina vid susdar!
Reto:
Jeu level mo luftegiar empau mia bucca!
Clara:
(targend il nas) quei ei è necessari! Per l’amur da Diu! (Fagend aria frestga cul maun)
saveis atgnamein tgei ch’ei tut marschau la notg vargada?
Reto:
(plitost tier sesez) gie, deplorablamein!
Toni:
Na buca diltut, mia cara, ni ähhh… bein bein, nus havein giu mo dus piers.
Clara:
Dus piers! Cheu sto gie ina vacca rir.
Toni:
(tier sesez) sche lu mo entscheiv’a rir!
Clara:
X-enzatgei gianter emprueis da zuppentar.
Reto:
Nus!?! Mo Clara, ti sas gie che …
Clara:
Quescha! Aschi spert meneis vus mei buca davos la cazzola! Che miu Toni ha schliata
cunscienzia sent’jeu gia dus kilomenters encunter il vent! E cu ti Reto vulas declarar
enzatgei sa mintga quac che ti has grascha vid il tarden!
Toni:
Mo na mia cara, franc buc! Nus fagein sulettamein quitaus perquei ch’ei va cul camp
electoral buca vinavon sco quei che nus vessen bugen.
Clara:
Tgei vul quei dir: “buca sco quei che nus vessen bugen”?
Reto:
Gie… sas… tiel Toni savess ei eventualmein vegnir empau satel.
Toni:
Nus fagein secapescha tut il pusseivel da perschuader las votantas ed ils votants ch’il
Toni seigi il dretg um, mo quei ei buc aschi sempel sco quei che ti manegias forsa!
Clara:
Toni, ti sas bein avunda che ti stos vegnir elegius el Cussegl grond. Jeu less finalmein
veser la grimassa dalla Silvia cheuvi, co ella vegn tut melna dalla scuidonza. A mi va
quella aschi sin la gnarva, adina seschluetta quella tschahaia neu tier nus, fa da sontgetta
e lu cuor’ella pil vitg entuorn e dat la bucca ch’ella piarda bunamein ils calzers.
Tscheidi hagi ella para tschintscherlau entuorn che perfin la Caritas vegnessi a fierer
miu vestgiu niev el sac dalla Crusch cotschna! A quella vi jeu stuppar ina e per adina
sia bucca largia, capiu! Quella duei mo saver tgi che ha meritau l’honur! Jeu! La dunna
dil deputau Cahenzli! – Schia, ed ussa hop, schei schular empau cun vossa PR. Quei
fuss pli perdert che da derscher giaden pier!
Toni:
Jeu sai gnanc exact tgei che PR ei!
Clara:
Pablic rilaischens, ni per romontsch propaganda radicala! Raquintei empau entuorn tgei
ch’il Toni fa tut dil bien. Per exempel: che … ch’el viva fetg serius e solid, ni … ch’el
sedeporta adina exemplaricamein sin via, ni … ni ch’el separticipescha mai vid giugs da
cletg, adina corrects e senza macla.
Reto:
(tier sesez)
Clara:
Sche ti vegnas elegius vegn la vischnaunca franc a numnar ina via suenter tei. Via Toni
Cahenzli!
Reto:
(viers Toni) Silpli enzanu’in toc trutg nausch.
Toni:
(viers Reto) Tegn tia sgnaffa, Reto! (viers Clara) Gie sas, mia cara, quei ei nuota aschi
lev!

S-VOL 1-2_Ina notg fatala_(sr) y


Ina notg fatala / 1. maletg

8
Clara:
Manegias pervia dalla notg vargada? Ach tgei, inaga ha bunamein mintgin giu in glasin
damemia. – Jeu dun a vus in’ura temps per elaborar in concept da PR che ha in tec tgau
e pei. Ei dat avunda aspects positivs en tia veta che perschuadan. (Resolut) ed ussa schei
ora cups, metti en fucziun vossas cellas dil tschurvi, silmeins quellas che vus haveis
aunc buca barschau vi. Capiu! (va)
Toni:
(di a Clara duront ch’ella s’absenta, en posiziun d’attenziun) Giebein, capiu! – Jeu
temel ch’ils aspects positivs en mia veta seigien i a fin cun il schenghetg da nozzas!
Reto:
Puhh, gest in aunghel ei tia dunna ussa è buc!
Toni:
Na, è mai stad’in! Ad in aunghel savess ins silmeins aunc tagliar empau las alas.
Reto:
Gie bien, gliez san in era far tier las gaglinas! (Ponderescha) Schia, sche lu lein mirar
sche nus anflein enzatgei positiv sur da tei. Gliez ei pli hanau! Cheu has ti puspei inaga
cavistrau mei en la dètga salata. Jeu sesentel empau sc’in beduin!
Toni:
Pertgei sc’in beduin?
Reto:
Lez han era adina camels entuorn els!
Toni:
Ussa mo plaun lu forsa! – Zacher-zucher, daco gianter ha quei stuiu schabegiar! Reto, ti
stos gidar mei! La Clara fa schiglioc flucs cun mei, schon pervia dalla Silvia cheuvi!

4. scena
 Reto, Toni, Silvia, Clara
(Ei scalina.)
Reto:
Mo va e mira tgi che scalina. Tochen studegi’jeu empau. Sch’jeu vess mo buc’aschi mal
il tgau!
Toni:
Fuss stau pli perdert sche ti vesses gia studegiau ier sera empau dapli. (Arva denton igl
esch. Fetg honzeli) ach, tgau Silvia. (Viers Reto) sch’ins  discuora dil giavel, ves’ins las
cornas!!!
Silvia:
(ei denton gia entrada, vesa Reto) Bien di ensemen – Oioioi, veis buca bien? Essas gie
alvs sco spérts. Haveis fatg bogn en aua da Javel?
Reto:
Na, plitost fatg la duscha cun schampagner.
Silvia:
Ach gie!?! Haveis gia exercitau per la fiasta d’elecziuns en treis jamnas?
Reto:
Na! Plitost buiu empau curascha per la gronda tgilada!
Toni:
(da nausch viers Reto) oh quescha! Quella patarla va suenter e patarla tut pil vitg
entuorn!
Silvia:
Tgei dat ei cheu da paterlar? (Sestenda pli datier viers Toni per udir meglier, va denton
beispert puspei sin distanza) buna sera (emprova da far aria frestga cun siu fazalet) has
ti lavau ils dents cun whisky? Per l’amur da Diu!
Reto:
(a Silvia) Siara la bucca, ei dat aria currenta!
Silvia:
Toni, astgass jeu discuorer cun tia dunna?

S-VOL 1-2_Ina notg fatala_(sr) y


Ina notg fatala / 1. maletg

9
Toni:
Na, lezz’ei buca cheu!
Silvia:
Mo jeu hai grad viu ella avon en da finiastra cuschina.
Reto:
(vesa en quei mument che Clara vegn ord cuschina) ed ell’en quei cass è tei!
Silvia:
Oh, tgau Clara. E lu co vai?
Clara:
(fetg honzelia) bien di Silvia (dalla vart) quella ha gest aunc mauncau che tier nus!
(Puspei fetg honzelia) Jeu hai bien. E ti?
Silvia:
Super! S’imaginescha inaga. Jeu sun stad’en vacanzas ed ina sera sun jeu schizun
vegnida elegiada sco regina dalla bellezia!
Toni:
(viers Reto) Tgei miserabel gust che bia glieud ha!
Silvia:
Tiu um plai oz insumma buc a mi, Clara!
Clara:
A mi ha el aunc mai plaschiu la damaun. Tgei levas atgnamein? In caffè? Neu, nus
mein on cuschina.  – E vus dus meis vid la lavur, PR, hop-hop!
Silvia:
(enten sortir cun Clara) Atgnamein lev’jeu dumandar pertgei che tonta glieud seigi
serimnada cheuvi avon la casa communala, jeu hai udiu enzatgei ch’il Toni vessi …
Reto:
Avon casa communala? Ouuuu… ti Toni, jeu creiel …
Toni:
Reto, jeu sminel nuot bien!

5. scena
Toni, Renata, Reto
(Ei scalina. Toni arva igl esch.)
Toni:
(peglia tema) Ahhh…. ! Jeu sun buc a casa! (Siara dabot puspei igl esch.)
Renata:
(entra) Vai aunc cun tei, Toni? Tgei manieras che ti has! (Viers Reto) Ah, e ti eis è
cheu?! Tgei eis ei cun vus?
Reto:
(da sontget) cun nus, nuot! Pertgei?
Renata:
Pertgei!?! Damond’aunc pli tup! Nus vevan in termin oz dallas nov vin canzlia! Veis
fors’emblidau quel?
Toni:
Quei ch’ins sa buc san ins era buc emblidar. Ed jeu sai da nuot!
Reto:
(viers Toni) Gliez crei jeu! (viers Renata) Nus havein in’autra sesida ch’ei vegnida
denteren, ina fetg impurtonta, PR, capeschas? Nus vegnin vin canzlia sin las diesch.
Aschi ditg stos numdadiu spitgar.
Toni:
Forsa vegn ei mesa las endisch!
Renata:
Per mei ei quei negin problem da stuer spitgar, quei sun jeu disada tier vus. Mo forsa ei
ei quei in problem pils auters!
Toni/Reto: Tgi auter?

S-VOL 1-2_Ina notg fatala_(sr) y


Ina notg fatala / 1. maletg

10
Renata:
Oh tgi! Ils commembers ed emploiai da suprastonza matei! Nus havein envidau els tuts
oz sin las nov ad in aperitiv e ti Toni levas surdar a mintgin persunalmein il daner
d’indemnisaziun! – Mo co dias ti Toni cu ei va pil cumbat electoral: gl’emprem
empermetter e lu dismetter!
Toni/Reto: (miran gl’emprem empau malcartent in sin l’auter dattan lu il medem mument cun la
palma-maun sil frunt.)
Renata:
Schei inaga, haveis giu ier sera avunda?
Toni:
(immediat) fai aschi bien, neginas supposiziuns!
Renata:
A mi sa quei gie esser tuttina! Mo vegni ussa zacu cun quels daners!
Toni:
Nus … ähmm, gie … sas, ils daners, ähm….
Reto:
(dat denteren) … quei ei iu in tec tup. La Clara ha lavau oz siu manti e tuppamein buca
priu ora ils daners.
Toni:
Ed ussa havein pendiu si tut quellas notas giun pistregn a schigiar. E perquei vegn ei
ussa mesa las endisch!
Renata:
Perstgisa, mo ussa crei jeu che tia dunna ei veramein aschi tuppa sco quei che la Silvia
cheuvi pretend’adina. Co san ins è far enzatgei aschi tup. Tier in um savess jeu aunc
capir…
Toni:
Di nuot! Pli tuppa che siat dis plievgia! Ei dat caussas ch’astgan semplamein buca
schabegiar! (Sefa impurtonts) Ins stuess semplamein astgar sancziunar empau pli
stregn. Jeu hai gia scursaniu ad ella il daner da tener casa! (sescaldond) Bunamein giu
sin null, ni aunc pli pauc!
Reto:
Gie, adina la medema canzun! Sch’jeu fuss tei strubegiass jeu aunc anavos empau igl ir
en sortida ad ella!
Toni:
Ti has raschun Reto! La gimnastica da dunnas dalla mesjamna sera ei per immediat
strihada!
Renata:
Ussa surfegeis! – Ils daners ein gie aunc cheu. Pia in quart vargau las diesch vegnis,
neve!
Toni:
(ueglia Renata viers igl esch) Gie gie, Renata. Negin problem! Mo va ussa, tgau
Renata. Ed engraziel zun fetg! (Suenter che Renata ei naven) Phhuuu, quella fuss bein
naven!
Reto:
Danunder pomai lein prender 20'000 francs enteifer in’ura?
Toni:
Ti has bein 20'000 francs sin banca. Va per quels! Jeu tuornel lu els a ti pli tard, senza
che mia Clara s’encorschi.  Lezz’ei sils raps sco’l giavel sin las olmas!
Reto:
Na, quei va buc. Avon duas jamnas hai jeu mess tut en obligaziuns, ferm per tschun
onns.
Toni:
Tamazzi che ti eis in! En tschun onns vegn jeu forsa puspei ord perschun!
Reto:
(dumbra) ir stuorns cun auto, giugs da cletg illegals, defraudaziun, rumper la letg …
quentas ti veramein mo cun tschun onns?

S-VOL 1-2_Ina notg fatala_(sr) y


Ina notg fatala / 1. maletg

11
6. scena
Toni, Clara, Reto, Silvia
(Ei scalina.)
Toni:
(vilaus) sche quei ei aunc inaga quella canzlista, lu paupra! Jeu arvel buc!
(Ei scalina danovamein.)
Toni:
(nervus) has udiu Reto. Jeu arvel buc! (Sesa sin canapè) Jeu ni vesel ni audel pli
enzatgei! (cuarcl’il tgau cun ina cozza.)
Clara:
(vegn cun Silvia ord cuschina) Udis vus atgnamein buc ch’ei scalina? (Trai la cozza giu
da tgau a Toni.) Toni, battas ti atgnamein?!?
Toni:
(peglia tema) jeu sun buca cheu! (Secuarcla puspei.)
(Ei scalina pli intensivamein.)
Reto:
Jeu mon a mirar tgi ch’igl ei. (Arva in tec igl esch e svanescha lu dabot giuado.)
Silvia:
Ei tiu um malsauns?
Clara:
Na, buca ch’jeu savess.
Silvia:
(scrola Toni) Toni, hallo, has seit?
Clara:
Aschi lunch lai el mai vegnir! (Viers Toni) Pertgei has buc’aviert?
Toni:
(semetta tups) pertgei, hai scalinau?
Clara:
Damond’aunc pli tup! Tgei fas cheu sut quella cozz’en?
Toni:
Jeu, ehmm … encurir mia buorsa! Jeu hai tertgau ch’jeu haigi forsa piars ella duront
ch’jeu durmevel. Mo jeu anflel nuot, nuot!! (Fa sco sch’el fuss surstaus) engulau …
secapescha, in lader ha engulau ella … sche jeu pos tier quel!
Clara:
Tgei, in lader? Lu stuein nus telefonar alla polizia, immediat!
Toni:
Na, mo buca la polizia!
Clara:
Mo quei ei bein in enguladetsch! Jeu telefoneschel alla polizia! Quei ei PR! Mett’avon
inaga quei artechel ella gasetta, fors’aunc sin l’emprema pagina: “Honest e sincer
politicher ei vegnius spogliaus”! Silvia, quei sas uss’ir a raquintar entuorn. Vegni cun
mei! Omisdus!
Toni:
(tuts bandunan la tribuna viers la cuschina) Clara, la polizia … sto quei propi esser …

7. scena
Mario, Reto, Toni
(Mario runa Reto pil culier dad esch en.)
Mario:
(mira entuorn) e lu, nu’ei tiu cumpogn?
Reto:
Gest avon er’el aunc cheu.

S-VOL 1-2_Ina notg fatala_(sr) y


Ina notg fatala / 1. maletg

12
Mario:
Jeu dun a ti extact 30 secundas, lu eis el puspei cheu!
Toni:
(cuor’ord cuschina) Reto, Reto, polizia! (Vesa Mario, peglia tema) ahhhh … Quel …
quel enconusch’jeu, quei … quei ei quel dil Poker. (Vul dabot puspei svanir on
cuschina. Mario tegn anavos el pil cavez.)
Mario:
Stgavo ti disgraziau! Da dar Poker has buca propi grond talent e … tgi che spiarda,
paga! (Siara el sut bratsch) Jeu dun temps a vus tochen miezdi, lu hai jeu mes daners,
schiglioc … (arva siu tschiep e trai ina pistola) punct las dudisch e buc ina minuta
dapli, capito!
Toni:
(temeletg) giebein, capiu! Nus fagein nies meglier pusseivel.
Mario:
Speronza ei il meglier pusseivel megliers che tiu giug da Poker! (Ri rubiestiamein, lai
liber Toni e svanescha dad esch ora.)
Reto:
Quel manegia quei serius. Nus stuein s’annunziar tier la polizia. Jeu creiel ch’ei mondi
propi buc’auter!
Toni:
Na! Mai! Jeu mondel buc en perschun! Buca voluntariamein! Avon sepren jeu la veta!
Reto:
Per gliez procur’el, gliez stai ti segirs!
Toni:
Jeu erel cumpletamein alcoholisaus … ti stos gidar mei!
Reto:
Gie, jeu sai, mo a mi vegn pil mument nuot perdert el tgau!
(Ei scalina.)
Toni:
(plein tema) la polizia!!! Ussa vein nus la miarda. Reto, tgei pomai lein pigliar a mauns!
Uss ei tut finiu! Tgei stoda busecca! (Va viers igl esch.)
(Ei scalina danovamein.)
Reto:
(pensivs) He… spetg’in tec. Jeu hai in’idea! Jeu crei ch’jeu vegni a frida cun la polizia.
Toni:
Tgei, co … dat ei speronza?
Reto:
Giebein, Toni, ei dat speronza.
Toni:
Tgeinina? Raquenta!
Reto:
Oh, alla polizia vegn jeu schon da dar da crer ina. Ti mo lai far mei! …

8. scena
Reto, Toni, Olga
(Ei scalina danovamein.)
Reto:
(arva igl esch, snarrescha) Ti sontga bissacca!
Olga:
(sesmacca cun duas cofras sper Reto vi dad esch en, tschenta giu las cofras e surri.)
Toni:
Tg… tg… tgi… tgi ei quei, Reto?
Reto:
Nuot bien,
Toni:
(tementaus, perplex) jeu, jeu creiel ch’jeu entscheivi a seregurdar da quei brauselet!

S-VOL 1-2_Ina notg fatala_(sr) y


Ina notg fatala / 1. maletg

13
Reto:
Ed jeu seregordel exact e bein: Toni, quei ei tia feglia adoptiva, l’Olga!
Olga:
(embratscha Toni) Hallo Toni, miu car! Giegie, jeu sun cheu, sco empermess! Sefittada
e tarschinada da frestg e promta per tut quei ch’il cor garegia.
Toni:
(sto seser) Reto! Di che quei seigi buca ver!

TENDA

S-VOL 1-2_Ina notg fatala_(sr) y


Ina notg fatala / 2. maletg

14
2. maletg

1. scena
Olga, Toni, Reto
Olga:
(Sesa sin canapè. Las cofras ein naven. Secolurescha, mira sin l’ura) Tgisà nua che
quels dus Casanovas ein pigliai vi? Aschi ditg cuoza quei ussa era buc da purtar duas
cofras en ina combra. Mo forsa pacheteschan els aunc ora tut. Mes dessous ein gie è buc
aschi nuninteressants! Vess mai tertgau che quei seigi aschi sempel da survegnir ina
combra tier in bunamein-deputau! Quei augmenta enormamein la schanza da survegnir
ina lubientscha pil “Paradiso erotico”.
(Toni e Reto tuornan cun las cofras ord la stanza speras. Ein fetg resoluts.)
Toni:
(dat gl’emprem in tuosch) Olga, quei va buc! Il Reto ed jeu vein decidiu unanimamein
da buca adoptar tei.
Reto:
Quei ei buca manegiau enzaco persunalmein encunter tei, ei va sulettamein periva dalla
propaganda dall’elecziun. Jeu stun sgarscheivel mal, mo la decisiun ei vegnida prida
definitivamein cun duas encunter neginas vuschs.
Olga:
Duas vuschs … (Toni e Reto dattan il tgau) duas vuschs encunter null… Ha! Dapi cu
haveis vus duas mesas purziuns ensemen in’entira vusch? – Jeu stun cheu! (Tussegau) e
schiglioc sas leger damaun sin l’emprema pagina nua ch’il zun respectau e ditgau
bunamein-deputau sestrai il pli bugen entuorn cul va en sortida!
Toni:
(desperau) Mo Olga… quei sas tuttina buca far!
Olga:
Pertgei buc?! – Sch’jeu sai far tut igl auter, sai jeu è far quei!
Reto:
(targend Toni dalla vart) ti eis bein in toc vadi! Ti has pli pauc tschurvi en tia cavazza
ch’in muschin! Co pomai rabitschein nus quella cheu ord casa, sch’ella vul buca ir da
sez? – Eis permanentamein en carplina cun tia dunna, aber na, stos aunc ver ina
secunda!!!
(Ei scalina)
Reto:
E gest ussa sto aunc enzatgi vegnir cheu tier tei? Toni, tgei lein pigliar a mauns cun
quella!?!
Toni:
(tschappa l’Olga) en scaffa cun ella!
Olga:
Hehe… eis buc bein? Jeu mon franc buc en quella scaffa!
(Toni e Reto runan e stauschan Olga en scaffa. Ella sedosta ton sco ella po.)
Toni:
Sche ti vul dispet star tier mei, lu stai silmeins leu nua ch’jeu vi! Jeu paghel … jeu
camondel, capito!
Olga:
Ti vegnas aunc a s’enriclar!

S-VOL 1-2_Ina notg fatala_(sr) y


Ina notg fatala / 2. maletg

15
Reto:
(siara dabot la porta dalla scaffa) Schia, quei vessen nus dumignau! Ussa mo va vi ed
arva.
(Ei scalina danovamein. Toni va vi tiegl esch. Reto zuppa denton dabot las cofras.)
Olga:
(ord scaffa) agid, schei vegnir ora mei! Immediat! Agid!
Reto:
(petga encunter la scaffa) so, ruaus cheu!
Toni:
(ha denton aviert igl esch) … na, stun mal, mo ussa saveis buc entrar!

2. scena
Toni, Martina, Olga, Reto
(Martina stauscha Toni dalla vart ed entra tuttina.)
Toni:
Tgi essas vus insumma?
Martina: Martina Casura, schurnalista, da La Quotidiana! Signur Cahenzli, jeu fagess bugen
in’intervesta cun vus!
Toni:
Cun mei!?! Pertgei?
Olga:
(entscheiva danovamein a clamar per agid) agid, schei vegnir ora mei! He! Agid!
Reto:
(entscheiv’immediat a cantergnar ina canzun, evtl. sin lalala p.ex. “la canzun dil bau”
per surtunar Olga) a mi ha ina praula …
(Olga vegn puspei ruasseivla, Reto era.)
Martina: (mussond viers Reto) tgei eis ei schabegiau cun quel leu?
Toni:
Cun quel, ahm… quei ei Reto.
Martina: Ei quel in tec…? (fa in segn cul maun ch’el batti.)
Toni:
Tgei!? (Capescha) aaah gie, … gie gie, cumpletamein! Disturbaus da spért!
Olga:
(grescha danovamein) ussa arvei zacu! Jeu vi vegnir orda cheu!
Reto:
(surtuna Olga puspei cun la medema ni cun in’autra canzun).
Martina: (mirond sin Toni, scrola il tgau) gie quel cheu batta veramein cumpletamein! – Jeu
fagess uss bugen enzacontas damondas: signur Cahenzli, eis ei aschia che …
Olga:
(scadeina en scaffa e grescha puspei.)
Reto:
(surtuna ella danovamein, fa smanis per trer l’attenziun naven dalla scaffa sin el.
Conta da forza vinavon.)
Martina: Savessen nus buc ir en in’autra stanza, naven da quei disturbau cheu. Jeu ha tertgau che
vus veglies vegnir elegi el cussegl grond e buca ell’administraziun d’ina casa da
narradira!

S-VOL 1-2_Ina notg fatala_(sr) y


Ina notg fatala / 2. maletg

16
Toni:
Naturalmein, dunna Casura. Saveis, ozildi s’auda ei tiel pensum da mintga politicher
ch’el s’occupeschi cun gruppas che secattan socialmein agl ur da nossa societad.
Martina: Ach, quei ei ussa veramein admirabel, e quei en vossa partida, quei ei gie strusch …
Olga:
(grescha) ussa tonsch’ei! Schei vegnir ora mei!
Reto:
(surtuna ella danovamein cun ina canzun, tochen che Olga secalma puspei.)
Toni:
Vegni cun mei, nus mein on cuschina. Leu dat ei è in caffè. Jeu savess uss malamein
duvrar in.
Martina: Engraziel, quei fuss veramein pli emperneivel.
Toni:
Mo mei ordavon, jeu vegnel gest suenter!
(Martina svanescha en cuschina.)

3. scena
Toni, Reto, Olga, Silvia
Toni:
Mira che ti vegnies giuado cun quell’Olga, Reto! Sche tschell’o tscheu (muossa viers la
cuschina) vegn sissu enzatgei da quei cheu, essan nus franc e segir damaun ella gasetta!
– Jeu fetsch denton empau PR.
Reto:
Quei cheu pag’jeu aunc anavos a ti, jeu e disturbaus da spért!!! Quei di gest il dretg!
Sche ti vesses corns fusses ti il pli grond asen!
Toni:
In asen ha gie gnanc corns!
Reto:
(ironicamein) gie, vesas, lu maunca gie insumma nuot pli leutier!
Toni:
Lai po buc mei uss a miez liug, Reto! – Che quella schurnalista ei cheu ei nossa gronda
schanza! Gruppas agl ur da nossa societad, lavur sociala e tut quei battaclanc! (Enten
bandunar la stanza) ed uss giuado cun quella … (va on cuschina.)
(Ei scalina.)
Reto:
(arva) na! Buca ti puspei! Tgei novitads sas aunc buc?
Silvia:
Nu’ei il Toni?
Olga:
Sch’ei immediat vegnir ora mei, jeu stenschel!
Reto:
(entscheiva immediat puspei a cantar.)
Silvia:
Reto! Has ti da far cun drogas?
Reto:
Drogas? Jeu less dispet entrar el chor da sgugialaders e perquei exerciteschel jeu
empau!
Silvia:
Ti? Avon vegn jeu aunc elegida en suprastonza communala.
Reto:
Manegias ti che tiu horizont seigi gronds avunda?
Silvia:
(beffegiond) gronds avunda!?! Miu horizont ei carteivlamein gia bia memia gronds!

S-VOL 1-2_Ina notg fatala_(sr) y


Ina notg fatala / 2. maletg

17
Olga:
Agid…
Reto:
(entscheiva immediat puspei a cantar da tutta forza.)
Silvia:
(muossond cul det sil frunt) Battaglinas! – Total plemplem!!! (Banduna spertamein la
stanza.)

Reto:
Tgei cletg, quella fuss bein naven! (Arva la scaffa) sche lu neu ora pia, ti sgargnutla!
Olga:
(sortescha sc’ina furia dalla scaffa ed entscheiva a pitgar cun la tastga da maun giu pil
tgau a Reto.) Jeu sundel Olga La Bouche, ed jeu selasch buca adoptar per vegnir
serrada en ina scaffa, capiu!?!
Reto:
(marmugna anavos) nus lein e savein buc’adoptar tei! Capescha buc quei? E sche ti vul
per tut prezi star cheu in tec, sche stos ti star leu nua che nus metin tei. Capiu!?!
Olga:
Fuss la pli biala! Mattei che jeu lasch cumandar nua che jeu hai da star! Che ti bein
sappies – tier mei stattan ils umens colonna!
Reto:
(da schetg) pertgei? Eis ti sin cassa el stadion da ballapei?
Olga:
(smanatschond) ti … ti …!!! Mira lu forsa tgei che ti dias, ti valanuot! (Plein tissi) a ti
ed a tiu collega less jeu ver cussegliau mo ton …

4. scena
Reto, Olga, Victor
(Ei scalina danovamein.)
Reto:
Sas cussegliar pli tard, ussa stos jeu gl’emprem mirar tgi che scalina. (Va ad arver.)
Olga:
(a seseza) Jeu stoi ed jeu vi quella lubientscha per miu “Paradiso erotico”! Ed jeu
suvegnel è quella, gliez ei segir!
Reto:
(sin esch) na, pil mument saveis buc’entrar, stun mal! (Sbatt’igl esch, viers Olga)
Svanesch’en scaffa, hop, hop!
Olga:
Sche ti siaras mei aunc ina ga en quella scaffa greschel jeu aunc pli fetg ch’avon! Quei
ei privaziun dalla libertad!
Reto:
E quei che ti fas cheu ei medemamein privaziun dalla libertad! (Arva gl’uvierchel d’ina
gronda trucca.) Lu vas pi’en cheu!
Olga:
Vegn buc en damonda. Mei siaras ti en negliu pli!
Reto:
Staupa la bucca e marsch, viaden! (Siara Olga che sedosta ton sco ella po en la trucca,
arva silsuenter igl esch. Da sontget) Schia, lu mo entrei, nus vein lidinuot da zuppentar!
Victor:
(stregn) bien di signur Darnuzer. Miu num ei Caminada, dalla polizia cantunala. Quei ei
ussa gest bien che vus essas cheu. Nus essan gie sevesi la notg vargada! Seregurdeis
aunc?

S-VOL 1-2_Ina notg fatala_(sr) y


Ina notg fatala / 2. maletg

18
Reto:
Seregurdar? Ehhh …. gie, gie!
Victor:
Ei il signur Cahenzli è dentuorn?
Reto:
(mira demonstrativ entuorn) buc ch’jeu vesess!
Victor:
Dei rispostas precisas!
Reto:
A mi maunca la damona precisa!
Victor:
Jeu damondel vus aunc inaga: Ei il signur Cahenzli a casa?
Reto:
Quei tuna gia tut auter! El ei pil mument occupaus cun ina zun impurtonta intervesta
cun la pressa.
Olga:
(entscheiv’a spluntar ella trucca.)
Victor:
(mira disfidont entuorn) tgei ei quei stau?
Reto:
(da sontget) Tgeeeei?
Victor:
Jeu vess detg … (teidl’aunc inaga. Perquei ch’igl ei tut ruasseivel scrola el il tgau e
cuntinuescha) Bien pia, signur Darnuzer. Jeu pretendel che vus s’annunzies tier mei
ensemen cun signur Cahenzli allas endisch sil post da polizia! Nus stein protocollar
quella caussa dalla notg vargada, minuziusamein, dad A tochen Z, capiu? Quei dat in
rapport!
Reto:
Dad A tochen Z? Gie tut …?! – Zacher-zucher, sa quel gia tut? Sa sch’il “Paradiso
erotico” ha gia fatg plogn tier la procura publica?
Olga:
(splunta danovamen ed entscheiva a clamar)
Reto:
(fa in segl sin la trucca, sesa sin ella ed entscheiv’a cantar, p.ex.) Mintga sera cu jeu
varghel …
Victor:
Tgei gianter eis ei cun vus? Buca diltut tschien?
Olga:
(splunta e grescha.)
Reto:
(conta aunc pli dad ault.)
Victor:
Ussa calei cun vossas lalas, capiu? Ni essas aunc adina stuorns?
Reto:
Na, pil mument buca pli.
Victor:
Dallas endisch essas sil post da polizia, cul signur Cahenzli. E lu discurrin nus davart
igl ir cun alcohol cun auto!
Reto:
Aha, per cletg mo gliez.
Olga:
(grescha e splunta danovamein.)
Reto:
(conta puspei ton sco’l po) schi lunsch naven stos jeu uss star …
Victor:
(scrol’il tgau) buca da crer! Vus mo vegni sil post da polizia e lu vegnis franc ord
quellas flausas! – Sche lu entochen las endisch, e buc minuta pli tard, capiu!
Reto:
(ueglia Victor viers igl esch) giebein, capiu! Sin seveser signur … ehm Caminada.

S-VOL 1-2_Ina notg fatala_(sr) y


Ina notg fatala / 2. maletg

19
5. scena
Olga, Reto
Olga:
(dat puspei sinzur) hallo!!!
Reto:
(arva gl’uvierchel) sas buca star ina gada per tschun minutas in tec ruasseivla? Far ina
tala canera!
Olga:
(sesa si) primo hai jeu tema dil stretg e secundo schaiel jeu cheu sil plumatsch da
guilas, che ti bein sappies!
Reto:
Oh, tochen che ti has mo da quels problems! – (Ponderond) ei stuess bein enzaco
gianter dar ina pusseivladad  da vegnir tier empau daners… forsa che la banca… (ha
tuttenina in’idea) il Gion Andriu dil chor da sgugialaders, quel lavura sin banca…
forsa…? Olga, jeu sun immediat puspei cheu! (Va dad esch ora.)
Olga:
(sortescha dalla trucca) Quei vai jeu s’imaginau empau pli sempel. Quei Mario, quei…
quei schulori sto immediat vegnir cun smanatschas! Da quei tip criminal sto jeu vegnir
libra enzaco!

6. scena
Olga, Renata, Silvia, Mario, Reto
(Ei scalina. Olga arva igl esch.)
Renata:
(sederscha viaden, suandada da Silvia) Bien di, nu’ei il Toni…? (Surstada) perstgisei,
mo tgi essas vus?
Olga:
Jeu sundel Olga La Bouche. E vus?
Renata:
Renata Giger, canzlista communala, cumpleinamein el stress. E quei ei dunna Alig.
Aschi da dir: miu apparat da dictar! Medemamein el stress!
Silvia:
Ina pintga sgnocca, secapescha! Jeu sun ina bun’amitga dalla casa! Tgei fageis vus cheu
tiels Cahenzlis?
Olga:
Jeu s’audel tiel persunal. Survetsch special… sche vus capis…
Renata:
Hopla! Aunc buc elegius e gia engaschau casarina!
Silvia:
Tiel persunal? Gie… per schubergiar, cuschinar ni aschia …
Olga:
Oh na, per gliez ha’l sia dunna!
Renata:
Capeschel ussa buca propi co vus manegeis quei…. Tgei emporti! Jeu stoi discuorer cul
Toni. Eis el cheu? El stuess urgentamein vegnir culs daners. Ils conluvrers entscheivan
a vegnir nervus. Ei ha gia num che las femnas hagien piars nuot sin vischnaunca! Jeu
seigi gnanc el stan da semtgar in pèr pagas. Mo jeu sempos gie da nuot!
Silvia:
Quels fagessan pli tschéc d’eleger meien suprastonza, lu mussass jeu inaga nua ch’ils
pelischs han ils narunchels.
(Ei scalina.)

S-VOL 1-2_Ina notg fatala_(sr) y


Ina notg fatala / 2. maletg

20
Olga:
Hodieus! Cheu ei gie dapli traffic ch’el puf! (Va ed arva igl esch. Surstada)  Mario, tgei
fas ti cheu?
Mario:
(sederschend viaden) Nu’ei il Cahenzli? Jeu vi ils daners, immediat!
Renata:
In suenter l’auter. Gl’emprem vegn jeu. La finala erel jeu cheu avon che ti.
Silvia:
Dat ei cheu enzatgei ch’jeu sai aunc buc?
Mario:
Mo jeu hai ils megliers arguments! (Tschappa e tegn Silvia dabot per in bratsch.)
Renata:
Oh tgei maltschec cumpogn! (Dat in’entuorn las ureglias a Mario e mira fetg da vilau
sin el) Tgei dat ei cheu el tgau a vus?
Mario:
(smanatschond) dai adatg tgei che ti dias! E stos nuota mirar aschi da nausch!
Olga:
Mario, cala!
Renata:
Sco canzlista s’endis’ins da mirar da nausch!
Mario:
Ussa tonsch’ei lu! Fagei che vus vegnîes naven avon ch’jeu piardi la pazienzia!
Renata:
Quei cheu ha consequenzas pil Toni. En diesch minutas scadeini cheuvi en casa
communala (Va.)
Silvia:
(enten bandunar la habitaziun) cheu pos jeu uss inaga buca quescher. Quei mon jeu
gest a raquintar a tuts. (Va.)
Mario:
Olga, quels daners ston neu, immediat! Nus stein pagar nos deivets. Nus vein buca bia
temps pli. (Trai nervusamein neuado ina pistola.)
Olga:
Mo la far mei – e ti metta forsa naven quella pistola! Sche jeu survegnel buca la
lubientscha pervia da tei e tes tups giugs, lu … !
Reto:
(entra, vesa Mario, peglia tema) Tgei fageis vus puspei cheu? Nus havein aunc buc
ensemen ils daners. Jeu sperel che nus haveien ina sligiaziun entochen miezdi. Forsa
gida miu amitg dil chor da sgugialaders nus ord quei slamgnem!
Mario:
Chor da sgugialaders? Eis ti buca bein? Dapi cu han lezs tons daners? Ti fagesses forsa
pli perdert da discuorer inaga cul survetsch da baras!
(Ins auda vuschs ord cuschina.)
Reto:
Enzatgi vegn! Sezuppei dabot! Hop, hop! (Arva la scaffa e la trucca.) Schei schular!
Olga:
O na, senza mei, quei sas emblidar!
Reto:
Siara la sgnaffa! (Tschappa e smacca Olga en la trucca. Braunca lu in candalier e
smanatscha cun quel da dar fridas a Mario) e ti, marsch en scaffa!
Mario:
Quei cheu pag’jeu aunc anavos a ti, gliez stai ti segirs! (Vegn smaccaus en scaffa.)
Reto:
Oh, quei fa negina prescha. (Siara dabot la porta e sesa da sontget sin canapé.)

S-VOL 1-2_Ina notg fatala_(sr) y


Ina notg fatala / 2. maletg

21
7. scena
Toni, Clara, Martina, Reto, Olga
(Toni, Martina e Clara vegnan ord cuschina.)
Toni:
Secapescha che jeu vegnel a s’engaschar vinavon per minoritads! E sco detg, ulivaziun
dil budget. E silmeins 25-60% reducziun da taglia e lu descargar las famiglias, è in zun
impurtont punct da miu program!
Clara:
… e las cassas da malsauns. Cons san gleiti buca pli pagar quellas horrentas premias!
Martina: (ha nudau tut sin in pign bloc) grondius! Cun quei material sai jeu franc far enzatgei!
Ferm caracter, sincer, loial, suveran …
(Olga entscheiva a spluntar e grir.)
Reto:
(segl’immediat sin la trucca, sesa sin quella ed entscheiv’a cantar) Da mia patria stoi
cumiau jeu prender …
Clara:
Reto! Eis ti buca bein?
Martina: Mo schei, dunna Cahenzli. Vies um ha gia declarau a mi che vus hagies quitau d’in
impediu da spért. Quei ei fetg niebel da vus!
Clara:
(surstada) tgei, in impediu da spért?!?
Toni:
Gie, sas, mia cara …
(Olga entscheiva puspei a far canera.)
Reto:
(cuntinuesch’immediat puspei cun sia canzun.)
Martina: Veis buc udiu ch’ei ha spluntau? Jeu vess detg ch’ei seigi vegniu ord quella trucca.
Reto:
(dabot) Cheu sbaglieis vus. Quella trucca ei vita!
Clara:
Gie, auter che miu uorden da cuser, schiglioc nuot.
Toni:
Jeu hai udiu nuot. Mo tier nus dat ei è negins misteris. Tier nus ei tut en uorden.
(Olga entscheiva danovamein a far canera.)
Reto:
(conta)
Toni:
Jeu sai immediat purtar il mussament che nus veien da zuppentar lidinuot en nossa casa.
Mo seperschuadi gest sezza! (Trai Reto giud la trucca.)
Reto:
Toni, na!!!
Toni:
(arva la trucca, dat in griu e siara immediat puspei ella, semeina e sepusa encunter la
trucca) ehmm… gie… vita, absolutamein vita. En cheu ei nuot.
Clara:
Tgei teater fageis vus cheu?
Toni/Reto: Nuot!
Martina:  Enzatgei constat buc cheu. Quei di miu instinct da schurnalista. Haveis zuppau enzatgei
en cheu?
Toni:
Jeu??? Naaa!!! Dunna Casura, saveis, igl ei …ehmmm… saveis, empau disuorden.
Clara:
Tgei!?! Disuorden?!? Pli probabel! Gliez vi jeu gest mirar!

S-VOL 1-2_Ina notg fatala_(sr) y


Ina notg fatala / 2. maletg

22
8. scena
Clara, Renata, Martina, Reto, Toni, Olga, Mario
(Clara va viers la trucca, en quei mument scalin’ei.)
Clara:
Sa tgi che quei ei puspei? (Va ed arva igl esch.)
Renata:
(sederscha viaden, siper Toni e Reto) finalmein hai jeu vus dus. Sche vus vegnis buc
immediat culs daners, vulan tuts seretrer da lur posts … in corpore! E quei per
immediat! E quei tut mo perquei che tia dunna sa buca lavar!
Clara:
Tgei sai jeu buc?
Renata:
Nus essan ella miarda mo perquei che ti has lavau ils daners!
Martina: Tgei?!? En quella casa vegn lavau daners?
(Olga entscheiva danovamein a far canera.)
Reto:
(conta da forza) la montanara ohe si sente cantare …
Renata:
(Mira sin Reto) di inaga, eis uss diltuttafatg atras, ni tgei? Ni batta cheu gleiti l’entira
casa?
Toni:
Dunna Casura, nus havein buca lavau daners, mo schubergiau els!
Martina: Schubergiau? Gliez hai jeu era il sentiment ch’enzatgei seigi cheu buca propi schuber! –
Dunna Giger, sche jeu hai capiu vus endretg vulan tuts commembers dalla suprastonza
communala seretrer unanimamein da lur posts. Ha quei da far enzatgei cun lavar
daners?
Renata:
En in cert senn, gie! Sch’ils daners ein en in quart ura buca en casa communala dat ei
novas elecziuns, e quei sin l’entira lingia!
Martina: Abdicaziun in corpore. Pervia dil scandal da lavar daners! Tgei sensaziun! Quei ei gie
meglier che Nadal e Pastgas ensemen… jeu stoi ir. Adia! (Va dabot dad esch ora.)
Toni:
Dunna Gasetta, ach, dunna … dunna Casura, spitgei! Spitgei! Vus capis quei
diltuttafatg falliu! Ina malcapientscha, dunna Casura!
Renata:
Tgi era quei insumma?
Clara:
Ina schurnalista.
Renata:
Schurnalista? Oh, na! Buc aunc gliez! Sche quella fa ordlunder ina sensaziun vegn
nossa vischnaunca malamein ellas medias! – Toni, ussa fai inaga e neu cun quels
daners, schiglioc ei il scandal perfetgs! Jeu dun a ti aunc maximal tschun minutas. (Va.)
Clara:
(viers Reto) ussa di inaga Reto, tgei cumedias fas ti cheu?
Reto:
Nuota cumedias! Nossa canzlista surfa puspei inaga! Quella discuora adina da daners,
pli probabel ha ella curregiu memia bia declaronzas da taglia!
Toni:
Reto, jeu engraziel a ti, mo jeu temel che tut seigi uss a fin! (Selai curdar giu sil
canapè.) Donn! Finiu… finis per adina!
Clara:
Tgei ei finiu? Reto, neu uss giu da quella trucca! Uss less jeu tuttina mirar inaga tgei
che vus veis cheu en la trucca! Forsa daners?
Toni:
Na, mo enzatgei che cuosta daners!

S-VOL 1-2_Ina notg fatala_(sr) y


Ina notg fatala / 2. maletg

23
Reto:
(vegn giud la trucca) sche bien, sche ti vul dispet!
Clara:
(arva, perplexa) Toni! Ina femna! Ti … ti toc valanuot! Ti has in’autra! (Dat a Toni
in’enutorn las ureglias.)
Toni:
Aua! Mo Clara, mia cara … lai tuttina declarar … jeu …
Clara:
Quescha, ti miserabel! (Dat aunc in’entuorn las ureglias) zuppas ina dunna, en nossa
casa! Seturpegia! Jeu vess mai cartiu che ti sappies esser aschi malvuglius!
Reto:
Quei ei ina malcapientscha! Clara, nus havein gie mo …
Clara:
E ti cuescha è! Murtgeu! Ti eis buca stel megliers! Vossas malcapientschas
enconusch’jeu bein avunda! (Dat medemamein in entuorn las ureglias a Reto.)
Olga:
(ei denton revida ord la trucca) astg’jeu sepresentar: Jeu sun Olga La Bouche!
Clara:
Aschia veseis è ora! Ins sto gie mo mirar sin vossa vestgadira per saver danunder che
vus vegnis, vus toc schubelgia.
Toni:
Fai aschi bien, Clara e lai declarar! Jeu hai pladiu l’Olga per tei, aschi da dir sco
surpresa. La dunna d’in deputau drova ina casaliera!
Olga:
Casaliera, jeu???
Reto:
(dalla vart) fors’ina ga al meins?
Clara:
Schiglioc aunc enzatgei? Vegn buc en damonda! Jeu zuppel gie è buc in survient en
scaffa per il signur deputau! (Arva la scaffa.)
Mario:
(cun la pistola enta maun) ils mauns ad ault!
Clara:
(peglia ina sgarscheivla tema. Dat in griu) jesses!
Reto:
(lucs) aha, tuttina in survient zuppau! (surri malignamein, scurlond il tgau) Clara, tz-tz-
tz, seturpegia!
Clara:
Danunder pomai vegn quel?
Mario:
En vegn minutas sun jeu puspei cheu! Sch’jeu survegnel lu negins daners, lu … (fa in
cul maun in moviment sco da tagliar atras la gula. Va.)
Toni:
(a Clara) schia, lu fussen nus ussa nus quit!
Clara:
Tgei quit? (viers Olga e Reto) Fagesses aschi bien e masses in mument on cuschina, jeu
stoi discuorer cun miu um – sut quater egls!
(Olga e Frida svaneschan on cuschina.)
Clara:
Ed ussa tier tei, miu bien! Ussa vi jeu saver tgei che marscha cheu tier nus – e zuar tut!
Uss ei Reto buca cheu e sa gidar tei. (Spetg’in techet) Vegn quei gleiti!!! Ni stoi jeu
gidar suenter …
(Ei scalina. Clara e Toni cloman il medem mument:)
Clara:
In mument!
Toni:
Mo viaden!

S-VOL 1-2_Ina notg fatala_(sr) y


Ina notg fatala / 2. maletg

24
9. scena
Toni, Martina, Clara, Renata, Silvia, Reto, Olga
(Martina, Silvia, e Renata entran plein prescha.)
Toni:
Na, buc aunc inaga la pressa! (Seglia en la trucc’aviarta e siara giu igl uvierchel.)
Martina: (tegn neu in dictafon) Dunna Cahenzli, tgei scheis vus da quei che quels daners ein
svani?
Clara:
Jeu audel adina mo daners, daners, daners! Tgei daners?
Renata:
Ils daners d’indemnisaziun dils commembers da suprastonza ed emploiai da
vischnaunca. Vus haveis gie lavau ils daners, ni?
Silvia:
30, 40 ni 60 grads?
Clara:
Jeu??? Lavau daners – tgi di da quei?
Martina: Vies um!
Clara:
(arva igl uvierchel dalla trucca) Toni, nus havein aunc in problem!
Toni:
Jeu vegnel buc ora! (Trai puspei engiu igl uvierchel.)
Clara:
Stai nua che ti vuls! Vegni, mias damas, nus mein on cuschina. Novitads negativas
savein nus buca prestar. Jeu sun perschuadida che quei ei ina sgarscheivla
malcapientscha! (Svanescha cun Martina, Silvia e Renata on cuschina.)
Toni:
(arva plaunsiu igl uvierchel dalla trucca, laghegia precautamein entuorn e reiva lu ord
la trucca) miarda gleiti, uss hai jeu gest aunc scarpau ora in nuv dallas caultschas.
Sch’ei entscheiv’enzanua a tentar lu tenta tut! Quei sto bein dar enzaco ina sligiaziun!
(En quei mument vegnan Reto ed Olga spedi da Clara ord cuschina.)
Reto:
Nus dus essan buca pli giavischai en cuschina. Toni, neu, nus stuein exnum ir vi en casa
communala e quietar la glieud. Fai vinavon! Jeu entscheivel ad ir. Sche quels dalla
gasetta fan ina historia ord quella busecca, lu vein nus la miarda! (Va.)
Toni:
(Cloma suenter a Reto) Ti has raschun, jeu vegnel immediat! Olga, fagesses aschi bien
e cusesses aunc dabot en quei nuv cheu ch’jeu hai gest scarpau ora?
Olga:
Oh, cusunza sun jeu lu buc gest ina buna. (Pren fil e guila ord la trucca, stat en
schanuglias avon Toni, che ha schau liber las caultschas ed entscheiva a cuser.) Tia
dunna para nuota maneivla! Olalà!
Toni:
Gie, cu ella vegn cul burriu anora eis ei buca legher!
(Clara, Martina e Silvia vegnan ord cuschina e vesan Toni davos en, Olga stat aunc adina en
schanuglias avon el.)
Toni:
(vegn furaus gest en quei mument dad Olga cun la guila) Au! Fai in tec pli precaut, fai
aschi bien!
Clara:
Toni!!!
Martina: (fa immediat fotografias) Quei ei super!

TENDA

S-VOL 1-2_Ina notg fatala_(sr) y


Ina notg fatala / 3. maletg

25
3. maletg

1. scena
Toni, Victor, Clara
Toni:
(Sesa sin canapè e tegn in sitget cun glatsch sil funt.) Sch’jeu fuss silmeins vegnius
d’untgir Clara. Aber na, ina schlepra giuaden per la fassada e naven sun jeu staus! (Pren
naven il sitget, ins vesa in egl blau.)
(Ei scalina, Toni arva e Victor entra.)
Victor:
(Stregn) signur Cahenzli! Igl ei gia vargau las endisch. Pertgei essas buc cumpari cul
signur Darnuzer sil post da polizia? Jeu hai giu detg a vus: punct allas endisch!
Toni:
Cun quei egl cheu selasch jeu buca fotografar!
Victor:
Ei va per in rapport a scret e buca per fotografias! Capiu!
Toni:
Capiu ni buca capiu, en diesch minutas essan nus tier vus. Mo gl’emprem sto Reto
turnar. (Ha in’idea) Mo, forsa ei lez sefatgs ord la puorla, forsa egl exteriur, e persuls
vegn jeu secapescha buca sil post da polizia!
Victor:
Discurri buc’ina tala pulenta! Capiu! Manegeis vus veramein che jeu creigi quei?
Toni:
Oh, empruar san ins gie!
Victor:
Per con tups tenis vus atgnamein mei?
Toni:
Leis propi saver quei?
Victor:
Dei adatg tgei che vus scheis! (Mirond sin l’ura) Sche lu,  en diesch minutas e buca
secunda dapli! Capiu! (Va.)
Toni:
(di quei dad ault suenter a Victor) Giebein, capiu! (Pli da bass per sesez) capiu…
capiu…! Jeu hai schon breigia da capir tgei che cuora cheu tier mei! Tgei caussas! Nuot
auter che problems!
Clara:
(mira ord cuschina) vulas ti igl utschi canari ni duei jeu prender el?
Toni:
Pertgei?
Clara:
Perquei ch’jeu sun vid pachetar!!!
Toni:
Pachetar?
Clara:
Giebein, pachetar! Jeu lasch sparter! Jeu mon en in hotel! Vul el ni buc? (Cuorta pausa)
sas tgei, quel sa star cheu. Lu ein ils utschals silmeins ensemen! (Va, dat in sbat agl
esch.)
Toni:
Stoda miarda! Uss vul ella aunc schar sparter! E quei tut perposta da quella notg!
Sch’jeu vess silmeins aunc saviu guder ella! Mo jeu sai gie gnanc tgei ch’ei marschau
leu! Miarda gleiti!

S-VOL 1-2_Ina notg fatala_(sr) y


Ina notg fatala / 3. maletg

26
2. scena
Reto, Toni, Clara
Reto:
(Entra plein prescha) hei, Toni, giavelen, pertgei vegns buc zacu!?! Per cletg sun jeu
vegnius da quietar quels cheuvi. Jeu hai pagau in haras vin alv ad els e detg ch’ils
daners seigien el tumbler. Uss ein els promts da spitgar aunc ina mesuretta.
Toni:
Engraziel Reto, mo jeu temel ch’ina mes’ura tonschi buc.
Reto:
Pertgei buc? Mintga minuta quenta! Buca capitulescha! (Mirond empau pli stagn sin
Toni) tgei has fatg cun tiu egl?
Toni:
Quel hai jeu da Clara. Ella vul bandunar mei!
Reto:
E quei fa ch’ins survegn els blaus?
Toni:
(Vilaus) quei ei buca legher!!! Ella sa ch’igl ei stau enzatgei cun l’Olga.
Reto:
Lu sa ella dapli che ti!
(On cuschina scadein’ei da vischala! Toni e Reto mirar tut stui, gl’emprem viers la cuschina, lu in
siper l’auter e lu puspei viers la cuschina.)
Clara:
(vegned ord cuschina) Mia mesadad dalla vischala hai jeu dismess. Tia mesadad ei aunc
en scaffa. Dil calender hai jeu scarpau giu la secunda mesadad dils fegls. Ils meins dil
schaner tochen il zercladur pendan aunc.
Reto:
Mo, Clara, quei sas buc far. Quei ei buca gest, nus havein ussa gia miez november!
Clara:
Ti staupa forsa la buca, ti has insumma da dir lidinuot pli! Ti… ti valanuot!
Toni:
Mo Clara, ussa teidla tuttin’inaga. Fai aschi bien e ponderescha en tutta ruasseivladad.
Jeu drovel tei! Senza tei sun jeu mo in miez carstgaun. Jeu fetsch tut per tei …
Clara:
Ei vess tunschiu sche ti vessas mo mintgaton fatg quei ch’jeu hai vuliu da tei!
Toni:
Dai aunc ina schanza a mi, fai aschi bien, Clara. Sas aunc co nus havein empriu
d’enconuscher in l’auter? Ti vevas pigliau da freid ed eras plein cunauras …
Clara:
Gie, gliez di vess jeu è fatg pli tschéc da star en letg. – Pertgei pomai hai jeu maridau
tei?
Toni:
Ti eis currida suenter a mi!
Clara:
Sche mo jeu vess giu tedlau sin miu instinct! Jeu stos esser stada diltuttafatg tschocca!
(trai ord la vasa enzacontas flurs) La mesadad dallas flurs lasch jeu a ti – mo emblida
gie buca da dar aua ad ellas! (Svanescha on cuschina.)
Toni:
Na, buca tema, jeu sai tgei ch’endirar seit vul dir!
Reto:
(mirond viers igl esch-cuschina) ti Toni, savess ei esser ch’ella manegia quei serius?
Toni:
Pli che serius!
Reto:
Ti eis franc buca staus in sogn, mo quei cheu va ussa tuttina memia lunsch! – Neu, nus
discuorri aunc inaga cun ella. Quei sto bein dar in’autra sligiaziun, pil tenti gleiti!
Toni:
Aber ti vas ordavon! (Stauscha Reto digl esch-cuschina viaden.)

S-VOL 1-2_Ina notg fatala_(sr) y


Ina notg fatala / 3. maletg

27
3. scena
Victor, Silvia, Olga
Victor:
(entra en habitaziun) quels dus cheu metschan buc a mi, gliez san ei esser segirs! Uss
stun jeu cheu e spetgel tochen ch’jeu sai prender els cun mei. Quels ston gie buca
tertgar ch’el sappien menar mei davos la cazzola e buca cumparer sil post da polizia!
Per gliez ein els buca mals avunda! Fuss la pli biala!
Silvia:
(entra medemamein en habitaziun) Ach, bien di signur polizist. (Dabot) E lu, tgei dat ei
da niev?
Victor:
Secret d’uffeci, diltuttafatg secret! Jeu ditgel nuot, capiu!
Silvia:
Vus stueis è dir nuot – ei tonscha sche vus deis il tgau. … Vegnan quels dus arrestai?
Victor:
(mira precautamein entuorn, dat lu empau targlinond il tgau.)
Silvia:
Serrai en perschun?
Victor:
(mira puspei precautamein entuorn, dat lu pruamein il tgau.)
Silvia:
Mo negina tema, quei tegn jeu per mei. Mo ussa stoi jeu dabot aunc ir enzanua. Adia.
(Va.)
Victor:
(cloma suenter ad ella) jeu hai lu per cass detg nuot! Capiu!
Olga:
(sortescha dalla stanza dasperas) Ussa mir’è tscheu – in vegl enconuschent! Stgavo –
scherif!
Victor:
(diltuttafatg perplex) ehm … tgei … tgei fas ti cheu?
Olga:
Jeu habitschel cheu – denton mo pil mument!
Victor:
Aha, ehmm … mo pil mument? Quei … quei ei ina sgnocca, ni?
Olga:
Na, insumma buc. Il signur Cahenzli ei aunc culponts a mi enzatgei – aschi da dir, in
pign survetsch denter partenaris da fatschenta.
Victor:
Partenaris da fatschenta!? Aha!
Olga:
E ti? Ei il Cahenzli in bien enconuschent da tei?
Victor:
(mira precautamein entuorn) fuss ei forsa buca pusseivel da dir “Vus” a mi duront il di?
La finala sun jeu en survetscha!
Olga:
Ussa fai buc aschia, Victor! Tia uniforma ei è gia stada tier mei en combra duront il di!
Victor:
(tegn dabot la bucc’ad Olga) quesch’tgeu! Ti sas ch’jeu hai famiglia e ch’jeu sun
emploiau!

4. scena
Toni, Reto, Victor, Olga
(Toni e Reto vegnan ord cuschina.)

S-VOL 1-2_Ina notg fatala_(sr) y


Ina notg fatala / 3. maletg

28
Toni:
(less gl’emprem dabot puspei mitschar on cuschina, vegn denton retenius da Reto) uhh
… la polizia! Na, buca schon puspei!
Reto:
(mira malignamein sin Victor) schia schia, mo teni ferm l’Olga, mintgaton scapp’ella è
da mei!
Victor:
(lai dabot liber Olga) Tgei scappar? Quei va tier nuot a vus! Vus dus hai jeu encuretg!
Saveis aunc seregurdar? Rapport sil post da polizia! Allas endisch! Tut emblidau?
Caminada, dalla polizia cantunala! Mo ussa vegnis cun mei! Capiu!
Reto:
Pil mument havein nus aunc auters problems. Denton… spitgei in tec … Caminada…
Caminada … da nua gianter… ah, gie, ussa sai jeu danunder che jeu enconuschel vus.
Exact! Vus candideis en l’autra fracziun per in post el cussegl da scola, ni buc?
Victor:
Gie, pertgei? … Mo quei va tier a vus in quex, jeu sun cheu ufficialmein!
Reto:
Jeu hai legiu tscheidi ella gasetta che vus seigies maridai ed haveies dus affons.
Victor:
(surri) in sbagl da stampa… jeu hai treis affons.
Reto:
Aunc meglier! (Tschappa Victor per in bratsch, trai el dalla vart, tschaghignod viers
Olga) Vus essas cheu en flotta cumpignia, signur Caminada. Sche quei vegness alla
glisch! Signur Caminada, quei fuss in problem, cun treis affons ed aunc emploiau da
polizia … ououou!
Victor:
Tgei leis da mei?
Reto:
Fetg sempel. Jeu savess gie dumandar inaga vossa dunna, schebein vus meies meinsvart
ufficialmein el “Paradiso erotico”? Capis?! (Stregn) Ed ussa neuado cun nossas
lubientschas dad ir cun auto, immediat! Ni ch’jeu telefoneschel a vossa dunna! (Trai il
natel ord sac e smanatscha.)
Victor:
Mo signur Darnuzer, quei … quei ei extorsiun, sforz, diltuttafatg malundreivel!
Reto:
Na, quei ei necessari, impurtont e diltuttafatg en uorden! (Tegn neu il maun) las
lubientschas, ni ch’ei scalina tier vossa dunna. Ed il rapport saveis era gest scriver sin
tgamin. Capiu!
Victor:
(vilaus) vus… vus … !!! (Vesend ch’el ha neginas letgas, trai el las duas lubientschas
dad ir cun auto ord sac da si’uniforma) Sche bien pia! Mo jeu vi vies plaid d’honur che
mia dunna endrieschi nuot da quella caussa!
Reto:
(tonsch’a Victor il maun) Lez dun jeu bugen a vus. (Pren cun l’auter maun las duas
lubientschas dad ir cun auto.)
Victor:
Speronza san jeu era sefidar dil plaid d’in politicher! Jeu giavischel a vus tuts aunc in bi
di. Il termin ei annullaus!(S’absenta dabot.)
Olga:
A mi par’ei ch’jeu seigi setschentada cheu en la dètga societad!
Toni:
En quella vas ti è dètg bein a prau.
Olga:
In pli grond lumpun che l’auter. Plaunsiu plai ei cheu a mi, veramein!
Toni:
(cun plascher) Nos biegliets! Reto, ti eis la dètg’uolp! (resignescha denton puspei) Mo
nus duvrassen silmeins aunc treis da quellas super bunas miraclas!

S-VOL 1-2_Ina notg fatala_(sr) y


Ina notg fatala / 3. maletg

29
5. scena
Clara, Toni, Olga, Reto
Clara:
(vegn ord cuschina, porta la posta sut bratsch) Il quens hai jeu mess en tiu biro, il rest
dalla posta pren jeu cun mei!
Toni:
Clara!
Clara:
(dat in’egliada beffegionta viers Olga) ach, quella schubelgia ei aunc adina cheu. Pfff.
Quei sa esser a mi aschi liung sco lad. Pervia da mei fagei tgei che vus leis. – Schia, jeu
duvrass uss aunc ina resgia, ni enzatgei semegliont. Igl ei aunc da parter mobilias!
(Banduna la habitaziun.)
Reto:
Olga, ti stos discuorer cun Clara. Ella vul ir naven e dar liber. Quei ei schliet. Cunzun
fetg schliet duront in camp electoral, nua ch’ins vul accentuar la fermezia dallas
famiglias!
Olga:
Daco jeu? Jeu hai gie mo fatg mia lavur. Ch’ei vegni aunc purschiu a mi in dacasa, cun
gliez vess jeu buca spitgau.
Toni:
Mo jeu … jeu erel gie stuorns, pi blaus ch’in izun! Hai gnanc saviu tgei ch’jeu fetschi!
Olga:
Gliez constat! En tiu ballari eis ti è gnanc vegnius da far enzatgei. Ti vevas pli
ch’avunda! (Studegia) forsa dess ei ina pusseivladad. Mo jeu duvrass aunc in tec temps
da ponderar.
Reto:
Temps havein nus ton sco negin! Di tuttina tgei che ti vulas! Forsa savein nus gidar tei.
Olga:
Sche bien pia. Oz para d’esser in bien di per far fatschentas. Ed jeu vi gie è gnanc
enzatgei aschi stravagant!
Reto:
Gie, … bien… e quei fuss?
Olga:
Jeu duvrass sulettamein ina pintga lubientscha pil “Paradiso erotico”!
Reto:
Ei quei tut?
Toni:
(sesnuend) Eis ti narrs? Na, quei va buc! Quei savein nus buca decider persuls. Quei
survarga nossas cumpetenzas! Quei ei caussa dil cantun!
Olga:
Gie, lu sai jeu buca gidar, stun mal.
Toni:
Mo Olga, quei va tonaton buc, savess buca co.
Olga:
Paperlapap. Ella politica dat ei adina enzanua aunc ina porta zuppada! Sedei empau
breigia, lu vegn jeu a discuorer cun Clara.
Reto:
Sche bien, dai a nus duas minutas temps da ponderar! Mo quels giugs da cletg illegals
ston calar. Lu savein nus forsa far enzatgei per tei.
Toni:
Reto, quei schai buc’en nossa cumpetenza!
Reto:
Ti mo la far mei! Cass d’urgenza, capeschas! Cheu stuein nus surpassar in techeliet las
cumpetenzas. Nus mein dabot vi en casa communala e quietein aunc inaga nos
consuprastonts. (Ad Olga) en tschun minutas essan nus puspei cheu? Neu Toni!
(Omisdus van.)

S-VOL 1-2_Ina notg fatala_(sr) y


Ina notg fatala / 3. maletg

30
6. scena
Olga, Mario
Olga:
Quei ves’ora nuot’aschi mal cun mia lubientscha. Il Mario sa sufflar cun ses giugs da
cletg. Jeu vi in menaschi schuber e serius, e quei per mei tut persula!
Mario:
(entra, vesa Olga) Olga! Nu’ei quei Cahenzli? Jeu vi ussa mes daners!
Olga:
Mario! Bien che ti vegnas! Il Cahenzli ei ehm… (idea spontana) Ti, jeu creiel che ti
vegnies mo cun la forza tier tes daners.
Mario:
Quei ditg’jeu gia daditg! Mo negina tema, jeu hai stuiu tener gia ad auters schanis la
pistola sut il nas toch’els han finalmein aviert la buorsa!
Olga:
Jeu hai in’idea. (Mond vi tier la scaffa) neu, sezuppa cheu en quella scaffa!
Mario:
Pertgei? Jeu sai bein è spitgar cheu sin canapè!?
Olga:
La polizia ei gest stada cheu. Ei quei buca riscau empau bia da semplamein seser cheu
sin canapè?
Mario:
La polizia! Lezza sai jeu veramein buca duvrar. Lezz’enquera mei gia dapi varg’in onn!
Olga:
Hai jeu bein tertgau. (Ha denton aviert la scaffa e muoss’a Mario dad ir viaden) Cu jeu
spuntel vid la scaffa seglias ti neuado cun la pistola. Lu vegnas a survegnir tia pagaglia!
Mario:
(ei denton en scaffa) Tut clar! Quei tuna nuot’aschi mal. (Scaffa vegn serrada.)

7. scena
Martina, Olga, Clara, Silvia
(Ei scalina, Olga arva igl esch.)
Martina: (enten entrar) Bien di, ei il signur Cahenzli a casa? Jeu vess bugen aunc tschentau ad el
enzacontas damondas. Quei dat in grondius artechel … in pegliasis! Miu schef ei gia tut
incantaus!
Olga:
El ei mo ius dabot vi en casa communala…
Martina: … per dar adia a ses anteriurs consuprastonts ed emploiai? – Astg’jeu spitgar cheu?
Olga:
Pervia da mei.
Clara:
(entrond cun in meter dubel, ina cugnada ed ina resgia a motor) schia, ed uss vegn ei
gl’emprem miserau exact e bein el lu partiu gestamein! – Il meglier ei, sch’jeu
entscheivel gest en combra.
Martina: (fa duront l’entira scena adina puspei fotos e tegn neu in dictafon) tgei vegn partiu?
Clara:
Tut! Gl’entir tenercasa! Jeu mon naven! Tut vegn miserau e lu partiu! Fifti-fifti. Sche
jeu hai schon da parter igl um, savein nus era parter il rest!
Martina: Cun la resgia a motor? Astg’jeu far in per fotos? Quei ei gie sensaziunal! (Dictafon)
fageis vus quei pervia dil signur Cahenzli?

S-VOL 1-2_Ina notg fatala_(sr) y


Ina notg fatala / 3. maletg

31
Clara:
Giebein, pervia da miu um, ehm… na, perstgisei, gleiti ex-um. Lez ha in hantieri cun
quella tschahaia leu! – Run’ella aunc cheu en casa, quei… quei toc pegliapiertgas!
Silvia:
(entra) tgei fageis vus cheu? (A Clara) Vulas ti ir ad uaul?
Clara:
Mo mira tier e va lu e raquent’entuorn dapertut ch’ei detti el cumbat electoral negin
Cahenzli pli! Lez seigi liquidaus… per adina!
Martina: Fantastic! Semplamein grondius… tgei novitad! Tgei sensaziun!!! Il Cahenzli sto
seretrer e vus essas l’unfrenda!
Clara:
Sche lu mo vegni, mias damas. Nus dunnas stuein setener ensemen! La morala sto
victorisar! (Svanescha en la stanza dasperas.)
Martina: Oh, sch’ei va per ina super-sensaziun astg’ins mintgaton era emblidar in techet la
morala! – (Selegrond) quei dat in success! Miu success! Quei vegn purtau en mintga
gasetta, el radio … ed ella televisiu!
Silvia:
Ed jeu sun exclusiva: vin stizun, tiel mazler, ella Cruna!
Olga:
Quei cheu less jeu è mirar! Forsa ch’jeu vegnel cun quei è aunc in tec enconuschenta.
Fuss buca schliet… per mia fatschenta! (Seschluetta suenter las autras en combra.)

8. scena
Toni, Reto, Olga, Clara, Martina
Toni:
(Entrond cun Reto) uss ei tut finiu, Reto! Sche nus turnein buc envi culs 20'000 francs
abdicheschan tuts… in corpore!
Reto:
Oravontut la Renata dat a mi da patertgar. Quella zepla gidass buc in stel! Il cuntrari!
Ussa smanatsch’ella aunc cun la polizia. X-enzatgei gianter sto dar el tgau a nus!
Toni:
Gie, ei resta nuota auter pli che la capitulaziun totala!
(Ins auda canera ord la stanza speras. Anetgamein sesarv’igl esch, Olga cuora sc’in cametg ord
combra, suandada da Clara che smanatscha cun ina cugnada. Martina suonda ella fagend adina
puspei fotografias.)
Olga:
(grescha) giedei mei! Agid! (Emprova da sezuppar davos Toni e Reto) Quell’ei ord la
suna! Gidei mei!
Clara:
(sc’ina furia) a ti vi jeu dar, vegnir e mia combra! Ti has piars schubergiau nuot en leu!
Ei tonscha ch’jeu hai gia stuiu parter miu um cun tei!
Toni:
Clara! (Vegn da retener ella.) Ussa fai aschi bien e teidla tier inaga! Nus savein bein
discuorer ruschaneivlamen ensemen!
Clara:
Quescha! (Smanatschond cun la cugnada) e schiglioc procuresch’jeu persuenter! Ti
miserabel che ti eis in! Tia carriera politica ei a fin e sco carstgaun valas è buc ina pipa
tubac!
Martina: Giebein …bien, dunna Cahenzli … Curascha! Mo schei inaga vies meini!
Reto:
Astgass jeu fors’è dir inaga enzatgei? Il Toni ei gnanc la cuolpa da tut quei …

S-VOL 1-2_Ina notg fatala_(sr) y


Ina notg fatala / 3. maletg

32
Clara:
Secapescha! Ti metschafadigias stos naturalmein puspei inaga gidar el! (Smanatscha
cun la cugnada, Reto sedefenda cun in requisit (parisol, candalier, cazzola …) Mo cun
quei sas ti calar, ni ch’jeu …

9. scena
Toni, Renata, Victor, Mario, Martina, Reto,  Silvia, Olga, Clara
Renata e Victor entran gest en quei mument. Victor realisescha immediat la situaziun e pren naven
la cugnada a Clara.)
Toni:
Engraziel Renata! Bien che ti vegnas cun la polizia.
Renata:
Atgnamein vegnin nus buca pervia da quei cheu. Atgnamein vegnin nus pervia dils
daners, Toni! Jeu hai dau a ti 20'000 francs e ti vulas buca reparter els! Pliras gadas hai
jeu dumandau tei suenter quels daners e mintgaga has giu ina stgisa. Ti has schau a mi
neginas lètgas! Capeschas buc? Quels daners ston puspei neunavon!
Victor:
Schia mes signurs. E perquei damondel jeu ussa vus signur Cahenzli ufficialmein: Nua
ein ils 20'000 francs che la canzlista communala, dunna Giger ha dau a vus?
(Olga splunta vid la scaffa)
Toni:
(resignescha) Gie… ils daners… lezs ein …
Mario:
(seglia en quei mument ord scaffa) ils mauns ad ault, e neuado culs daners! (Vesa
Victor) ou, miarda, la polizia!
(Reto che sesanfla davos Mario tschappa lez pil cavez e tegn el ferm.)
Victor:
Mo … zafermust, quei ei gie Mario Brutelli. Tei encurin nus gia daditg! (Metta Mario
ch’emprova da sedustar a ferm en pastuiras.)
Martina: (fa immediat fotos) super! Perfin in delinquent tschercau en casa!
Reto:
In delinquent tschercau, quel ... ? Ha! Gie, quei ei genial!
Toni:
(viers Reto) battas!?! Sa tgei che duess esser bien vid in tip criminal?
Reto:
(viers Toni) pst, Toni, ti mo la far mei! (Viers tuts) Jeu sai declarar l’entira caussa! (Dat
in tuosch e spetga tochen che tuts miran sin el.) Toni ed jeu savein gia dapi enzacontas
jamnas che Mario Brutelli seigi chignaus cheugiu el “Paradiso erotico”.
Toni:
Tgei savevan nus… ?
Reto:
(viers Toni) mo stai ruasseivels! (Puspei viers tuts) per nus dus fuss ei denton stau bia
memia riscau da tradir quei ad enzatgi. Suenter observaziuns intensivas e liungas
ponderaziuns havein nus la finala decidiu da carmalar quei tip criminal en ina trapla.
Olga:
Mo … jeu hai gie carmalau el en scaffa!
Mario:
Tgei has ti fatg? Ti … ti stria capiergna!
Olga:
Cun tes giugs suspectus e tias metodas criminalas fuss jeu mai vegnida tier enzatgei!
Reto:
(dat in’egliada strentga sin Olga per ch’ella secalmi) tier la rolla che ti has gigau en
quella caussa fuss jeu gest vegnius …

S-VOL 1-2_Ina notg fatala_(sr) y


Ina notg fatala / 3. maletg

33
Olga:
(ha capiu la tschaghignada da Reto) gie gie, jeu hai giu ina rolla fetg impurtonta!
Reto:
(viers Olga) uss mo la raquintar mei, (viers tuts) tut in suenter l’auter! – Il plan era pia
da carmalar nies candidat en ina trapla. Per quei intent essan Toni ed jeu serendi ier sera
suenter la sesida da suprastonza diltuttafatg incognito giu el “Paradiso erotico”.
Sulettamein l’Olga era – sco vus veis gest udiu – involvada en quei plan. Per buca
curdar si havein nus secapescha stuiu secuntener sco ils auters hosps e consequentamein
– jeu sperel sin vossa capientscha –  è stuiu investar empau.
Toni:
(tier sesez) buna sera! Co quel sa tschugalar!
Reto:
Adina pertscharts dalla gronda resca da sez curdar en dishonur essan nus serendi en
quei local per far fin a quei cunfar criminal da quei bandit!
Martina: (cul dictafon) lu ei vies agir succedius sulettamein pil beinstar dalla communitad?
Olga:
(dabot, per sefar impurtonta) naturalmein!
Reto:
Giebein! Cun agid da l’Olga eis ei lu reussiu da giavinar neu tscheu … ed il rest
enconuscheis gie. Jeu less mo dir (oravontut viers Martina) – e quei less jeu ver
accentuau – ch’il Toni hagi riscau tut: perfin sia carriera, siu possess e quei ch’ei per el
il pli impurtont … sia lètg! In ver herox! (Dat a Toni giu per la schuviala.)
Toni:
(tier sesez) jeu crei ch’jeu batti! Quel ei genials!
Renata:
En quei cass mon jeu immediat ad informar la suprastonza ed ils emploiai da
vischnaunca. Ils daners emprest’jeu ord la cassa communala.
Silvia:
Ti mo mira dils daners! Las informaziuns sai jeu surprender. (Svanescha dabot dad esch
ora.)
Renata:
Quels 20'000 francs – quels vegnin nus bein puspei a survegnir, ni?
Victor:
Secapescha, dunna Giger! Tochen sil pli davos tgietschen! Neve, signur Cahenzli!
Toni:
Gie gie, negin problem. Quei surlasch jeu a Reto.
Victor:
Schia, jeu meinel quei cumpogn cheu sil post da polizia. En in’uretta saveis vegnir a
protocollar vossa declaronza. (Viers Reto) enzatgei ston ins schar … discuorer saveis!
(viers tuts) sche lu, tochen pli tard. (Sortescha cun Mario.)
Renata:
(viers Toni e Reto) quei vess jeu mai spitgau da vus … ed jeu vevel gia tertgau …
perstgisei miu agir!
Toni:
Quei ei capeivel, Renata. Mo tochen ch’il Mario ei buca staus a ferm havein nus buca
saviu tradir enzatgei, gnanc a nossa canzulista buc! Mo ussa va dabot vi en casa
communala e mira ch’ei mondi leu tut en uorden. Buca che la Silvia raquenti fors’aunc
tut il cuntrari e nus dus steien cheu sco dus bueders e manzasers!
Reto:
Jeu fuss lu aunc la pli biala!
Renata:
Jeu mo immediat vi … sche lu, tochen suenter. (Va.)

S-VOL 1-2_Ina notg fatala_(sr) y


Ina notg fatala / 3. maletg

34
10. scena
Reto,  Clara, Toni, Martina, Olga
Reto:
Perquei che l’Olga ei stada aschi cooperativa ed ha giugau sia rolla aschi perfetg, fuss
jeu dil meini che nus metîen en moviment tut il necessari ch’ella survegni la lubientscha
per manischar siu “Paradiso erotico”, quei denton senza giugs da cletg illegals!
Clara:
Cun quei mon jeu aunc buc d’accord! Gl’emprem vi jeu saver exact e bein con lunsch
ch’il Toni ei ius!
Toni:
Mo Clara, quei tut ei gie mo succedius pil beinstar dalla communitad! E ti dias gie tezza
adina che nus dueien far PR!
Clara:
Gie … mo tonaton buca gest en in burdel!
Martina: Moh, per dir la verdad … per mei fuss la historia dil deputau el burdel en mintga cass
stada in bienton pli lucrativa. Mo ussa fetsch jeu enzatgei auter, enzatgei frestg, en
favur da vies cumbat electoral!
Toni:
Gie, quei cheu ei veramein stau in cumbat,
Clara:
Jeu crei ch’jeu sappi far nuot auter pli che perdunar a ti. (Mussond il detg) schegie
ch’jeu sai exact e bein che Reto e ti … (surri) lein schar quei!
Martina: Mias damas e mes signurs, astg’jeu supplicar vus per ina biala foto ella pressa?  (Tuts
stattan en posa e Martina fa la foto) perfetg! Ed ussa mon jeu dabot a scriver igl
artechel ch’el possi aunc ella gasetta tochen damaun! Adia ensemen. (Va.)
Clara:
Olga, eis ei propi schabegiau nuot!
(Toni vegn empau malsegirs e sgratta il tgau.)
Olga:
Jeu sai quietar vus. En mia clamada vegn ei buca discurriu davart detagls culla
clientella, mo tiel Toni eis ei veramein buca stau enzatgei che vus astgasses buca saver!
Schei star il vargau e mirei anavon, sco dunna d’in deputau.
Clara:
Vus haveis raschun. Davos mintga politicher stat ina ferma dunna…
Reto:
Gie segir! – Denton è in bien cussegliader!

TENDA

Sevgein, Pastgas 2012/TB

S-VOL 1-2_Ina notg fatala_(sr) y


Gliesta da material

La tribuna ei endrizzada sco ina stiva.

Quels requisits drov’ei exnum

q  ina scaffa

q  ina trucca

q  in canapè

q  ina buorsa

q  ina vasa cun fluras

q  ina bugnera pintga cun cultem per fluras

q  in candalier grond

q  in apparat da fotografar

q  in dictafon

q  in’uniforma da polizia

q  ina pistola

q  in pèr pasturias

q  ina guila da cuser e fil

q  ina/duas cofra(s)

q  ina trucca

q  duas differentas scatlas cun “tablettas”

q  in telefonin (handy)

q  ina cozza

q  ina resgia a motor

q  ina cugnada

q  in meter dubel

q  vischala (scalgias da vischala)

q  enzacontas copias da brevs, reclamas
esch-
combra
trucca
scaffa
esch-
casa
esch-
cuschina

S-VOL 1-2_Ina notg fatala_(sr) y


1.
2.
3.
4.
5.
6.
7.
8.
9.
10.
11.
12.
13.
14.
15.
16.
17.
18.
19.
20.
21.
22.
23.
24.
1. scena
11
12
X
X
X
X
X
X
X
2. scena
26
27
X
X
X
X
X
X
X
3. scena
10
11
10
X
X
X
X
X
X
4. scena
5
2
6
9
X
X
X
X
X
5. scena
13
X
10
X
7
X
X
X
X
6. scena
7
6
1
2
X
X
X
X
X
7. scena
7
X
7
X
X
4
X
X
X
8. scena
3
X
3
X
X
X
2
X
X
1. scena
5
X
5
X
X
X
6
X
X
2. scena
7
X
4
X
X
X
4
7
X
3. scena
3
X
10
5
X
X
5
X
X
4. scena
X
X
16
X
X
X
7
X
10
5. scena
X
X
2
X
X
X
3
X
X
6. scena
X
X
4
5
8
7
7
X
X
7. scena
7
6
6
X
X
X
X
4
X
8. scena
8
15
6
X
6
2
2
3
X
9. scena
6
5
1
1
1
X
1
3
X
1. scena
9
3
X
X
X
X
X
X
5
2. scena
9
5
7
X
X
X
X
X
X
3. scena
X
X
X
4
X
X
5
X
10
4. scena
3
7
X
X
X
2
X
7
5. scena
5
2
6
X
X
X
6
X
X
6. scena
X
X
X
X
X
5
5
X
X
7. scena
X
5
X
2
X
X
3
6
X
8. scena
3
3
2
X
X
X
1
1
X
9. scena
8
X
8
1
5
2
4
2
4
10. scena
2
5
2
X
X
X
1
2
X
Plan d'emprovas
 Toni
 Clara
 Reto
 Silvia
 Victor
 Martina
 Olga
 Mario
 Renata
1. maletg
2. maletg
3. maletg
Ina notg fatala / plan d'emprovas

S-VOL 1-2_Ina notg fatala_(sr) y


S-WIN 1-1
Il cor schelau

Tenor ina historia cuorta da
Meinrad Inglin

ed in film da
Xavier Koller

Per la tribuna dad
Annette Windlin

Versiun romontscha dad
Erwin Caduff

S-WIN 1-1_Il cor schelau_(sr)


2
BEGRÄBNIS EINES SCHIRMFLICKERS oder DAS GEFRORENE HERZ

En in lungatg ruh, cuort e muntognard raquenta il toc d’engurdientscha,
ranvaria e pregiudezis; da cunfins geografics e persunals, mo era, co ins sa
tener pigl asen in entir vitg cun empau malezia e fantasia.
Ina parabla humoristica sil “spért stretg dil vitg” che muossa mecanissems
che savessan senz’auter era funcziunar a moda semeglionta en dimensiuns
pli grondas d’in “global village”.

In cuntschacazzettas (ei tier nus pli enconuschent che cuntschaparisols) ed in
canistrer sentaupan en ina cuntrada d’unviern. Malgrad ch’ei cufla e suffla
tgei ch’ei po vul il cuntschacazzettas ir per tut prezi vinavon. El paga quei
culla veta. Siu collega, il canistrer, entaupa el l’auter gi ella vischinonza d’in
crap da cunfin denter dus vitgs. Silmeins per ina sepultura andanta less il
canistrer aunc procurar al cuntschacazzettas. Perquei annunzia el il cass al
president da vischnaunca. Mo quel ha buca grond tschaffen e runa la bara vi
sin territori dalla vischnaunca vischinonta...

Igl autur
Meinrad Inglin veva 78 onns cura ch’el ei morts avon bien 30 onns a Sviz,
siu liug d’origin e da domicil. Glieud pli veglia da Sviz sa aunc adina
seregurdar digl um introvertau culs egliers rodunds, era sch’el veva buc il
meglier num tier la populaziun. 1922 ei siu roman “Die Welt in Ingoldau”
cumparius. Pli tard ei quel vegnius surluvraus pliras gadas. Cun quell’ovra
ha Inglin, ch’era fegl d’in urer da Sviz, procurau per in emprem scandal. Da
gliez temps ei Inglin (ch’era offizier dall’armada svizra e che ha prestau duas
gadas survetsch activ) ius a Berlin. Leu ha el sperau d’anflar in editur. El
medem mument ha el entschiet culla lavur vid “Wendel von Euw”. Era pli
tard, cura che Inglin veva survegniu impurtontas distincziuns, sco p.ex. il
“Grond premi Schiller” (1948), il premi “Gottfried Keller” (1965) ni il premi
“Mozart” (1967), cura ch’el veva survegniu il dr. d’honur dall’Univeristad da
Turitg (1948), ni cura ch’el era vegnius recepius ella “Deutsche Akademie für
Sprache und Dichtung”, ei sia relaziun cun Sviz restada mischedada. Oz
vala Meinrad Inglin sco in dils pli impurtonts scribents svizzers dil 20avel
tschentaner ed ella capitala dil cantun Sviz ein ins gia dagitg loschs dil fegl
renomau.

Il cineast
Dapi il 1991 viva e lavura Xavier Koller a Los Angeles. Oriunds eis el denton
medemamein da Sviz. La metropola da Hollywood ha bein purtau a Koller
diversas lavurs da reschia, mo in veritabel hit (success commerzial) han ins
aunc buca viu dad el. Egl intschess tudestg eis el daus en egl cul film
“Gripsholm” tenor motivs dil roman da Kurt Tucholsky “Schloss Gripsholm”.
En Svizra vala Koller aunc adina sco in dils megliers cineasts ed in cul pli
grond success. “Das gefrorene Herz” (1979), “Der schwarze Tanner” (1986) e
cunzun “Reise der Hoffnung” (1990), per il qual el ha survegniu
dall’academia igl Oscar sco meglier film da lieunga jastra, ein ils films ils pli
enconuschents da Xavier Koller e valan sco sias lavurs da reschia las pli
brigliantas.

S-WIN 1-1_Il cor schelau_(sr)


3
La historia
“Begräbnis eines Schirmflickers” da Meinrad Inglin ei cumpariu il 1981
ell’ediziun cumpletta sut il tetel collectiv “Verhexte Welt, Geschichten und
Märchen”. Quella historia cuorta che ballontscha denter legher e serius
tracta dad in cuntschacazzettas ed in canistrer che han domadus ina
fleivlezia pil vinars. Pil cuntschacazzettas finescha la historia tragic. El
schela egl uaul, sil cunfin denter duas vischnauncas. Las autoritads da
quellas duas vischnauncas vulan evitar cuosts e spesas nunnecessarias. Siu
cumpogn malizius, il canistrer, che vegn buca da reanimar il
cuntschacazzettas, vul procurar che quel vegni silmeins satraus dignamein
ed a moda cristiana culla benedicziun dalla baselgia. Quei duei survir ad el
sco pass enta parvis. El frunta denton sin ranvaria e maliziusadad dils
avdonts da Davon- e Davos-Crap. El empren spert e sedecida da cuglienar
quels.
La versiun per la tribuna ei vegnida realisada dalla regissura Annette
Windlin.

Persunas

Cuntschacazzettas
Canistrer

Reichmuth, ustier e president communal a Davos-Crap
Dunna Reichmuth, ustiera Davos-Crap
Roza, Davos-Crap
Xaver, calger, Davos-Crap
Franz, scrinari (era da vischals), Davos-Crap
Tresa
Hasler, mazler, vicepresident, Davos-Crap
Plevon, Davos-Crap

Gartmann, ustier e president communal, Davon-Crap
Dunna Gartmann, ustiera Davon-Crap
1. jassist, Davon-Crap
2. jassist, Davon-Crap
3. jassist, Davon-Crap
4. jassist, Davon-Crap

S-WIN 1-1_Il cor schelau_(sr)


4
1. Scena
Suentermiezgi, giuado / Canistrer, Cuntschacazzettas

Il canistrer ei gia cheu. El fa pausa. Il cuntschacazzettas vegn neutier, sesa.

Canistrer

Schia?

Cuntschacazzettas
Schia.

Els maglian e beiban. Suenter in mument pachetescha il canistrer ensemen
sias siat caussas.

Canistrer

Schia.

Cuntschacazzettas
Hah?

Il canistrer stat sin peis e vul ir.

Cuntschacazzettas
He! Nua vas?

Canistrer

Suenter al vinars, semplamein suenter al vinars.

Cuntschacazzettas
Leu va ei encunter Davon-Crap.

Canistrer
Eba. Tier Gartmann el Sulegl. Jeu hai aunc dabien
zatgei leu.

Cuntschacazzettas
Jeu sai ina megliera adressa... mir’inaga!

Il cuntschacazzettas pren in bijou ord siu sac.

Cuntschacazzettas
Bi, hah? Ina regurdientscha ord ina casa pli nobla.

Canistrer

Schia schia. In tgil-femna, hah?

Cuntschacazzettas
E lu aunc tgeinin!

Canistrer

Schia, uss vi jeu aber in vinars.

Cuntschacazzettas
Jeu hai gie in.

Canistrer

In scossauda manegiel jeu. Buc aschi’in fusel.

Il canistrer entscheiva ad ir viers Davon-Crap.

Cuntschacazzettas
Spetga toch, ti toc tgaugries. (Va suenter ad el)

S-WIN 1-1_Il cor schelau_(sr)


5
2. Scena
Igl ei sera, ell’ustria “Sulegl”, Davon-Crap. Jassists 1, 2, 3, 4, Tresa, Dunna
Gartmann, Signur Gartmann, Canistrer e Cuntschacazzettas

L’ustiera tschenta giu il radio. Ils umens dattan jass. Tresa survescha.

Jassist 1

Cheu.

Jassist 2

E cheu.

Jassist 3

In hai jeu aunc.

Jassist 4
Sch’ei calass mo finalmein da dar neiv. Jeu hai buc
grond gust dad ir cun sal la damaun dallas tschun.

Jassist 2
Ozendamaun eis en scadin cass è buca staus sin via
dallas tschun. Venanzi seigi para selischnaus cun
siu auto.

Jassist 4
Quei tgutg ha naturalmein è stuiu metter neu in
Mercedes. Aschi’ina chista sas buca duvrar igl
unviern.

Jassist 3
Mintgin sa halt buc haver in aschi bi auto sco ti.

Jassist 4
Silmeins va’l.

Jassist 1
Sas buc dumbrar? Fagesses meglier da dar jass
enstagl da tschintschar igl entir temps.

Dunna Gartmann
(Vegn ord cuschina. Siper Tresa) Ei miu um aunc
buca turnaus? Ils spaghettis ein lu plaunsiu loms.

Tresa
Na, aunc buc.

Dunna Gartmann
Lu sto’l halt migliar spaghettis cotgs ô... Pervia da
mei... Quei ei toch adina il medem! (Tuorna en
cuschina)

Jassist 2
(Siper 1) Has udiu? Tes parents sgregnan. Cu las
uolps uorlan dat ei ina freida notg.

Jassist 1
Vessas mattei pli bugen ina caulda...

Jassist 4
Gschtocha! Buc!

Il canister ed il cuntschacazzettas entran ell’ustria. Il discuors entuorn
meisa rodunda tschessa. Ils dus novs sesan medemamein alla meisa
rodunda.

S-WIN 1-1_Il cor schelau_(sr)


6
Canistrer
Sera. Dus vinars. – Tgei has ti cun tias femnas?

Cuntschacazzettas
Oh, las femnas... las femnas ein semplamein en mia
cavazza. Quellas vegn jeu buca pli ô cun tut. En
cheu ein’las.

Canistrer
In entir tgau plein tgils-femna...

Cuntschacazzettas
Crusch e traviers.

Canistrer
E vegnan buc o. Viva!

Cuntschacazzettas
Sillas femnas!

Canistrer
Aunc dus vinars!

Tresa
Stos gnanc far aschi’ina canera. Jeu audel aunc bein.
Hai mo marveglias, co vus leis pagar tut quei.

Canistrer
Sund’jeu fors’in profet?

Tresa
Sc’in sogn vesas mintga cass buc o.

Cuntschacazzettas
(Fa in enclin) Mademoiselle, enchantée! Vus veis las
pli bialas... ils pli bials egls!

Tresa
Naven cun tia detta, aber lai schular! Sche la scheffa
vegn...

Cuntschacazzettas
Lezza duei mo vegnir. Jeu hai in grond cor.

Tresa
Ed aunc ina bia pli gronda bucca.

Tresa va vi tiels jassists.

Tresa
Quels parlers fan la tgagia a mi.

Jassist 3
Duein nus trer giuado els?

Tresa
Nana, cun quels vegn jeu schon a frida.

Canistrer
Uss has cun tias femnas. Quellas maglian ad ins
l’olma o dil venter.

Cuntschacazzettas
Sche duein’las. Pervia da mei. Jeu drovel buc ina.
Viva!

Canistrer
Jeu getg mo ton, camerat: Hagies quitau da ti’olma.

S-WIN 1-1_Il cor schelau_(sr)


7
Cuntschacazzettas
Has midau tiels plevons, ni tgei? Oz mein’s aunc a
Davos-Crap... giebein. Aunc oz... Vi tier Roza.
Queileu ei ina femna. Quella leu mira da mia....
(muossa sin siu cor). Aber quei capeschas ti gie buc.
Fas tes canasters, schlognas tiu tubac, beibas tiu
vinars. Tgei vet’ei quei?

Canistrer
Jeu cuorel buc suenter allas femnas pli.

Cuntschacazzettas
Quei hai jeu è getg, tochen avon tschun onns. Lu hai
jeu entupau ella. Quei er’igl unviern. Roza ed jeu giu
la Bassa... Sco dus uolpets. Ina grondiusa femna.
Ferma, mo tuttina loma. Ed egls ha’la. Egls! Quels
fan vegnir ins tut curios!

Canistrer
Daco eis lu buc staus leu?

Cuntschacazzettas
Perquei ch’jeu hai survegniu mal il tgil. – Dil seser.

Jassist 1
Tresa, vegns aunc cun in vinars?

Tresa
Lu stoi jeu ir giun tschaler per niev.

Jassist 2
Duei jeu vegir ed arver il butschin?

Tuts rin.

Tresa

Lez ei schon aviarts dagitg.

Jassist 2

Less mo saver, tgi ch’ha aviert el.

Tresa

Ti en scadin cass buc.

Jassist 2

Dasperas hai jeu schon saviu gidar tontas...

Tuts rin.

Jassist 4

Da quels dus leu dein nus schon adatg.

Tresa va giun tschaler.

Jassist 1

Uss dai inaga!

Jassist 3

Quei cheu vessas buc cartiu, hah?

Jassist 1

Va buc!

Jassist 4

Quel cheu ei mes!

Il cuntschacazzettas va suenter a Tresa. Gartmann, igl ustier, entra.

S-WIN 1-1_Il cor schelau_(sr)


8
Gartmann

Tgei huora ferdaglia!

Jassist 4

Tgau.

Jassist 3

E dar dat ei. Da quell’aura leis gnanc ir in tgaun

giuado!

Dunna Gartmann vegn en da cuschina.

Dunna Gartmann
Eis era schon turnaus? Ils spaghettis ein uss halt
cotgs o.

Jassist 3
Stos buc morder schi fetg!

Tuts rin.

Dunna Gartmann
Has serrau cheugiu?

Gartmann
Tgei manegias?

Tresa tuorna tut agitada.

Tresa
Chef, gida! Quei huora piertg, el ha... giun tschaler...
El ha liu... El ei aunc leu! Mei giu! Spèrt!

Jassist 2
Quei schmeladiu pegliapiertg.

Jassist 1
Quel pudein nus schon aunc tier.

Gartmann
Spitgei aunc! Mo ruasseivel! Quel vegn buc lunsch.

Jassist 1 e Gartmann van giun tschaler, tschels s’occupan da Tresa.

Dunna Gartmann
Quei fa era buca surstar cun quella rassa!

Jassist 4
Cheugiu eis el buca pli.

Jassist 1
Sch’jeu pos tier quelleu...

Dunna Gartmann
Vei bein getg che ti dueigias serrar cheugiu!

Tresa
Uss sund’jeu plein most.

Dunna Gartmann
Quei bien most! Vesses buc saviu serrar la spina igl
emprem?

Canistrer
Ri.

Gartmann
Tgei fas ti aunc cheu? Fai che ti vegnies naven!

S-WIN 1-1_Il cor schelau_(sr)


9
Canistrer
Jeu hai aunc pustau in vinars. Jeu sempos matei è
buc che...

Tuts s’avischinan al canistrer smanatschont.

Jassist 3
Metschafadigias! In sco l’auter!

Gartmann
(siper igl jassist 3) Lai star el! (siper il canistrer)
Svanescha, aber immediat!

Canistrer
Lu aunc ina biala sera.

Els catschan giuado il canistrer. Lez pren era aunc gest il sacados dil
cuntschacazzettas.

Duna Gartmann
Canaglia!

3. Scena
Giuado, igl ei notg, canistrer e cuntschacazzettas

Il canistrer ei cheu persuls, il cuntschacazzettas seschluetta neutier

Cuntschacazzettas
He!

Canistrer
Cheu has tiu plunder. Svanescha!

Cuntschacazzettas
He!

Il canistrer stat eri sper in sontget.

Cuntschacazzettas
E la glisch perpetna sclareschi ad ellas...

Canistrer
Ellas ruaussien en pasch.

Cuntschacazzettas
Amen.

Canistrer
Gie, amen! Ti tgutg.

Cuntschacazzettas
Ti scroc!

Canistrer
Ti spuentafemnas!

Cuntschacazzettas
Ti bueder. Ti toc canistrer.

Domadus fan da sedumignar, denton mo en spass. Il cuntschacazzettas
offerescha vinars, els beiban. Il canistrer sto entscheiver a tuoscher, il
cuntschacazzettas trai ora sia giacca e metta quella sur la schuviala giu al
canistrer.

S-WIN 1-1_Il cor schelau_(sr)


10

Canistrer
Pren naven quei tschop!

Cuntschacazzettas
Quel schenghegel jeu a ti.

Canistrer
Pli probabel. Jeu drovel nuot’in tschop.

Cuntschacazzettas
Sch’jeu schenghegel el a ti!

Canistrer
Jeu drovel nuota schenghetgs. Quei ch’jeu vi prendel
jeu.

Cuntschacazzettas
Bien pia, lu pren halt el. (Siara ils egls) Jeu mirel
buc. Sche ti eis miu amitg... Ti eis bein miu amitg?
Has uss priu el?

Canistrer
Tgau stinau. E ti?

Cuntschacazzettas
Uss pren el!

Canistrer
Mhm.

Cuntschacazzettas
Mo aunc spèrt svidar ils sacs.

Canistrer
(fa sco dad esser stregns) Tgei has ti da sfugatar
cheu en sacs jasters?

Cuntschacazzettas
(Pren igl amulet orda sac.) Schia, ed uss spetga il
paradis sin nus a Davos-Crap.

Canistrer
Dai adatg. Jeu creiel che femnas portien buca cletg a
ti.

Cuntschacazzettas
(conta) Oh Roza, Roza, Roza! Ti steila vid il
firmament. Jeu sun mo in pauper....

Canistrer
Fa quei fetg mal?

Cuntschacazzettas
Cun quella canzun vegn jeu aunc ella parada da hits!
Neu, ti eis envidaus. Uss mein’sa tier mia Roza.

Ei cufla adina pli fetg, il canistrer va.

Canistrer
Uss neu inaga. Tochen che nus essan a Davos-Crap
schelein’s aunc naven il tgil. Jeu sai d’in nuegl cun
strom ella vischinonza. Tiu tgil-femna ei è aunc leu
damaun.

Cuntschacazzettas
Ti has toch getg che ti seigies miu amitg. Uss mein’s
a Davos-Crap.

S-WIN 1-1_Il cor schelau_(sr)


11

Canistrer
Damaun sund’jeu è aunc tiu amitg. Uss neu,
schiglioc suffl’ei aunc naven nus. (giud tribuna)

Cuntschacazzettas
Lu mond’jeu halt persuls. (conta)
Sun mo in pauper giavel...

Ti bellezia Roza, Roza, Rozia!

Ti eis mia glisch ella notg...

Miu nectar e mia....

Zacher... lu halt, sche fagein’s ina pausa...
(sesa sper il crap da cunfin)

Roza, Roza, ti steila...
In pauper giavel...
Miu nectar e mia...

El sedurmenta.

4. scena
Ella Steila a Davos-Crap, igl ei gi.
Canistrer, Leni, Reichmuth, dunna Reichmuth, il plevon, Hasler, Catrina,
Xaver, Roza

Il canistrer sesa. Catrina scua il plantschiu e mira tut agraden sin el.

Leni
(Entra. Siper Catrina) Siarra la bucca, schiglioc
sgolan las muostgas aunc viaden.

Catrina

(Siper il canistrer) Eis trests?

Canistrer

Ina suppa. Cun paun e carnpiertg.

Leni

(survescha el cun suspect.)

Canistrer

Ed in vinars.

Catrina

n’gi. (Bien gi)

Leni

Finescha ti da scuar il plantschiu.

Reichmuth, ustier e president communal, entra ensemen cun Hasler. Catrina
sezuppa.

Reichmuth

Tgei tgutg ha fatg canera avon baselgia?

Canistrer

Jeu.

S-WIN 1-1_Il cor schelau_(sr)


12
Reichmuth

Leni, has semtgau la suppa? Ils hosps vegnan gleiti.

Leni

Gie.

Reichmuth

E lu? Tgei eis ei?

Canistrer

Mo sesi. Jeu discuorrel buca bugen da sutsi.

Reichmuth

Fai vinavon, oz ei dumengia.

Canistrer

Quei savess aber cuzar empau pli gitg.

Reichmuth

Schia?

Canistrer

La mort vegn cu’la vul.

Reichmuth

Tgei??

Canistrer

Vai anflau in. Morts. Schelaus.

Reichmuth

Schelaus? Nua?

Canistrer

Egl uaul.

Reichmuth

Gieee – zatgi da cheu?

Canistrer

Strusch! In cuntschacazzettas.

Reichmuth

Sto quei esser? Quei ha grad aunc muncau.

Dunna Reichmuth ei entrada ed ha udiu las davosas construcziuns.

Dunna Reichmuth
In cuntschacazzettas? Sa tgei che quei vess dad

esser? Sch’el ha pinau en si’entira veta mo ina solia

suletta cazzetta, lu hai jeu num... Mattei in toc
metschafadigias, in valanuot che viva sin donn e
cuost dils auters.

Reichmuth
Uss mo lai, quei fetsch jeu schon. - Nua schai el lu
propi exact?

Canistrer
Egl uaul, viers Davon-Crap.

Reichmuth
Schia schia – viers Davon-Crap? (Egliada sin Hasler)

Canistrer
Vus vesis lu el cu Vus meis per el. Il meglier fageis
da grad clamar il plevon.

Reichmuth
Lez duvrein nus aunc buc. Igl emprem vi jeu saver
nua ch’el schai exact.

S-WIN 1-1_Il cor schelau_(sr)


13

Hasler
Gliez less jeu è gir. Leni, in vinars!

Leni dersch’en in vinars, Catrina beiba discus ord la butteglia. Dunna
Reichmuth sdrappa naven la butteglia ad ella.

Reichmuth
Hasler ei nies mazler. E vicepresident da cheu.

Canistrer
Jeu sai schon mussar nua ch’el ei.

Xaver e Roza entran. Il canistrer e Roza examineschan in l’auter empau pli
da rudien.

Hasler
(pren Reichmuth dalla vart) Quei cheu mein nus lu a
mirar empau pli exact.

Reichmuth
Aber propi exact.

Hasler
Tochen uss vein nus buc cheu in santeri da parlers.

Reichmuth
Eba.

Dunna Reichmuth
(Siper Catrina.) Va ei aunc? (pren naven la butteglia

ad ella).

Reichmuth

(Dad ault siper il canistrer) Mein’sa!

Hasler

Mein’sa.

Xaver

Schia. Meis a tscheiver?

Hasler

Sas vegnir cun nus. Nus duvrein aunc in che scua
ensemen confettis.

Xaver

Sas grad emblidar. Oz mond’jeu a fiasta cun Roza.

Hasler

Jeu less lu è saltar inaga cun ella.

Catrina

Jeu vi è saltar. (Tegn Hasler ch’ emprova da

sedeliberar)

Roza
Neu Catrina! Nus mirar tgei che ti sas trer en per la
fiasta (naven)

Xaver
He, Roza! Ed jeu???

Hasler tuorna, strai viadora Xaver.

S-WIN 1-1_Il cor schelau_(sr)


14
5. scena.
Il liug dalla disgrazia. Igl ei gi. Canistrer, Reichmuth, Hasler, Xaver, Catrina
e la bara dil cuntschacazzettas.

Ils umens stattan entuorn la bara dil cuntschacazzettas, Catrina stat ella
vischinonza e mira.

Reichmuth
Cheu dat ei buca bia da far pli.

Hasler
Eba.

Reichmuth
Gieee..... Tgei manegias? Quel mattei che s’auda buc
en nies parvis.

Hasler
Jeu creiel è buc.

Reichmuth
Quei ei uss stoda tup. Aber el schai dalla fallida vart.

Xaver
Aber...

Hasler buntganescha Xaver cul cumbel.

Xaver
Aua...

Canistrer
Tgei, dalla fallida vart?

Reichmuth
Quei ei aunc territori da Davon-Crap. Quei va tier a
nus nuot.

Canistrer
Ed uss? Duein las uolps magliar quei pauper giavel?
Essas segirs ch’igl ei territori da Davon-Crap?

Reichmuth
Sco president communal vegn jeu mattei bein a
saver, nua che nus essan.

Canistrer
Schia? Sche bien pia... Num da Diu. Nuot per mal.
Lu mon jeu halt viers Davon-Crap.

Hasler
Quei fagein nus lu schon. Uss va ti. (El pren ina
butteglia vinars ord il sac) Cheu, pren aunc in sitg.

Canistrer
Grazia.

Reichmuth
Sas salvar el.

Canistrer
Pusseivel? Lu engraziel fetg! Sche lu... sin seveser. E
viva!

Il canistrer s’absenta.

S-WIN 1-1_Il cor schelau_(sr)


15
Hasler
Quei valanuot, quei frechira cumpogn! Ed a quel das
ti aunc l’entira butteglia!!!

Reichmuth
Survegns lu ina nova. Xaver, tschappar en! Cheu
ston ins gidar suenter in tec. Ni has tema pervia da
tia biala vestgadira?

Xaver
Aber...

Hasler va vi siper el, smanatschont.

Xaver
Schon bien.

Els dislocheschan la bara dil cuntschacazzettas.

Hasler
Trer! Trer!

Catrina
Trer! Trer! (Ell’ei tut agitada) Trer! (Ella svanescha
ella direcziun ch’il canistrer ei svanius.)

Reichmuth
Schia. Quei vesa toch schon o in toc meglier.

Hasler
Ina biala bara!

Catrina tuorna cul canistrer.

Catrina
Trer! Trer!

Hasler
Oha!

Xaver
Oha!

Canistrer
Schai el uss silla dretga vart, signur president?

Reichmuth
Nus vein mo liu procurar per relaziuns claras. Buca
che nus hagien aunc da sescagnar cun nos buns
vischins. Nus savein aber è puspei trer anavos el...
Quei dependa da tei. (El arva sia buorsa)

Canistrer
Mo... a mi emporta quei lu buc ton.

Reichmuth
Mo... hmm... cheu.

Canistrer
En scadin cass schai el uss sin territori da Davon-
Crap!

Hasler
Eba! Ti sas aber da nuot, neve!

Canistrer
Queileu cuosta lu magari...

S-WIN 1-1_Il cor schelau_(sr)


16
Reichmuth
Sche tut gartegia has lu dabien in detg gentar tier
mei ella Steila.

Canistrer
Ed in vin scossauda.

Hasler
Ti prens è dils vivs.

Canistrer
In miert vegn gie memia cars a vus. Sin seveser. Jeu
tuornel lu puspei. (svanescha)

Reichmuth
Quei ei aunc adina pli bienmarcau ch’in’entira
sepultura.

Hasler
Eba! (siper Catrina) E ti gis buc plaid, schiglioc...

Catrina sezuppa davos Xaver.

Catrina
Trer! Trer! (Ella ri e cuorra naven. Reichmuth  e
Hasler emprovan da pigliar ella)

Xaver freda sut bratsch.

6. Scena
Davon-Crap, Ustria sulegl. Igl ei gi.
Gartmann, dunna Gartmann, Tresa, Canistrer. In jassist dalla secunda
scena, stuorns.

Gentar. Gartmann e sia dunna ein davos meisa. In hosp e sedurmentaus sur
sia gervosa. Il canistrer ei en peis.

Gartmann
Che quei cugliun ha exnum stuiu schelar tier nus!
Daco ei ti buca schelaus?

Canistrer
Che vus hagies buc aunc dapli cuosts.

Tresa porta treis tagliors suppa.

Tresa
E tschel?

Canistrer
Lez ei ius.

Tresa
Tuorn’el puspei?

Canistrer
Strusch.

Tresa sesa vid la meisa.

Dunna Gartmann
(siper siu um) Uss maglia, schiglioc vegn ei freid.

S-WIN 1-1_Il cor schelau_(sr)


17
Gartmann
Enten num dil Bab, e dil Fegl e dil Spért Sogn. Amen.
Dieus benedeschi spisa e bubronda e detti a nus la
perpetna pasch. Amen.

Dunna Gartmann
Schia!

Gartmann
La damonda ei mo nua.

Dunna Gartmann
Peter!

Gartmann
(cun bucca pleina) Giee... la damonda ei mo nua.

Canistrer
Tgei, nua? Mattei cheu. Tier vus! Sin vies santeri!

Gartmann
Nua schai el propi exact?

Canistrer
Uss schai el a Davon-Crap.

Gartmann
Tgei vul quei gir, uss???

Dunna Gartmann
Uss maglia!

Gartmann
Tgei vul quei gir, uss???

Canistrer
Stuorns sco’l era eis el probabel ius sper il crap da
cunfin ora vi sin tschella vart. E lu... X-enzaco eis el
lu tuttina puspei turnaus.

Gartmann
Schia? Turnaus?

Dunna Gartmann
Peter...

Gartmann
Zacher....

Canistrer
Jeu sai buc... Sch’ins gidass suenter in tec, sche...

Dunna Gartmann
Tresa, in taglier per nies hosp!

Gartmann
Ti sas segir gidar suenter in tec.

Canistrer
Quei cuosta halt.

Gartmann
Con?

Canister
(muossa ad el dus dets)

Gartmann
Dua...?

Canistrer
... tschien!

S-WIN 1-1_Il cor schelau_(sr)


18
Gartmann
(dad ault) Duatschien!

Il stuorn sededesta cuortamein, mo sedurmenta lu puspei.

Gartmann
Per quei cumpr’jeu gie in vischi.

Canistrer
Persuenter veis schiglioc negins cuosts. La mesadad
prend’jeu grad ordavon.

Gartmann
(cunter veglia) Sche bien pia. Pervia da mei... (pren o
la buorsa)

Dunna Gartmann
Schia, cheu ei il gentar per quei signur. Giavischel in
bien appetit.

Canistrer
(maglia) E lu drovel jeu aunc pupi, ina cuviarta e
zatgei da scriver. E zatgei sco ina tschera da sigillar.

Gartmann
Per tgei?

Canistrer
Jeu damondel è buc, daco che vus veglies buc tschel.

Dunna Gartmann
Tresa!

Tresa vegn cun quei da scriver.

Dunna Gartmann
E neu aunc cun in dezi tgietschen per el.

Canistrer
In quintin!

Dunna Gartmann
In quintin.

Tresa
Viva. (Il canistrer beiba e maglia. Leutier scriv’el
zatgei. Ils auter miran tier)

7. scena
Giuadora. Igl ei gi. Il canister e la bara dil cuntschacazzettas.

Il canistrer metta al cuntschacazzettas ina cuviarta en siu sacados.

S-WIN 1-1_Il cor schelau_(sr)


19
8. scena
Davos-Crap, avon baselgia, suentermiezgi. Plevon e canistrer.

Il plevon sesa avon baselgia e peina in cruzifix. Davostier aud’ins la musica
ord la Steila.

Plevon
Schia, uss ei’l lu prest puspei entirs. Sco sche quei
interessass quels tgaus quaders. – Tgei canera che
quei ei. Quels fagessen è meglier da sepreparar
mentalmein silla cureisma. Aber na. Saltar tochen
che la sola dat naven.
Lur olma immortala, quell’ei tuttina ad els. Basta
ch’ei hagi musica ella Steila. Zacher giavel gleiti!!!

El fa spèrt la sontga crusch. Il canistrer observa el e ri.

Canistrer
Bien gi, signur plevon. Ha la baselgia buc in caluster
per da quellas lavurs?

Plevon
Ei tonscha gie strusch per mei. Crisa da finanzas.
Daferton ei quei il plaid magic per tut ils ranvers. Ei
ha gie mo pli nuvs da caultschas ella cassa
d’unfrenda. Ed il tetg-baselgia dat è gleiti ensemen. –
Tgi essas Vus atgnamein?

Canistrer
Ina paupr’olma ch’ei per cletg da Diu aunc denter ils
vivs.

Plevon
Fa la sontga crusch.

Canistrer
Tschel ha buca giu ton cletg sco jeu.
Lez ha ei pigliau.

Plevon
Gie tgei? Ei zatgi miert?

Canistrer
Gie, miu amitg. Sia vet’in pauper giavel.

Plevon
Nua pomai?

Canistrer
Denter Davon e Davos-Crap. Vossa vischnaunca ha
buca vuliu el e quels da Davon-Crap grad è buc. Uss
schai el halt puspei a Davos-Crap.

Plevon
Quei vegn grad dretg. Uss mussein nus inaga a
quels ranvers, nua che Dieus habitescha. Mo mai
inaga vi ella Steila alla fiasta. Jeu vegn lu è grad.
Aber.... Pscht!

Canistrer
Pscht!

S-WIN 1-1_Il cor schelau_(sr)


20
Omisdus svaneschan or dalla glisch.

9. scena
Ella Steila. Igl ei sera. Tuts

Ella Steila ei fiasta. Musica e sault. Roza saulta cun Xaver. Tuts han si
mascras d’animals. Il canistrer vegn viaden e sesa. Il plevon entra.

Plevon:
Ruaus! Silentium! Calar! Finiu!

La musica tschessa.

Franz
Quei ei buc ina scantschalla, signur plevon!

Plevon
Nua ein il president communal ed igl ugau Hasler?

Quels dus prendan giu lur mascras.

Reichmuth
Cheu essan nus. Nua brisch ei?

Plevon
Igl uffiern vegn a barschar! Per vus tuts!

Reichmuth
Lez han ei è scaldau en per auters.

Plevon
Egl uaul da cunfin ei in carstgaun schelaus. In
pauper camerat da quei um leu. Ed jeu damondel
uss vus signurs dalla suprastonza: Ei quei ver che
vus essas stei a mirar la bara oz suenter messa e
veis semplamein schau scher quella or egl uaul?

Reichmuth
Gie, quei constat bi exact. Mo signur plevon. La bara
schischeva uss numdadiu silla fallida vart. E perquei
vein nus eba tarmess quei cumpogn cheu a Davon-
Crap per raquintar dalla caussa. Ed uss??

Canister
Lezs han è buca vuliu el.

Reichmuth
Tgei???

Catrina
Trer! Trer!

Dunna Reichmuth
Ti queschas mur tgeu.

Catrina

Trer!

Dunna Reichmuth smanatscha fridas ad ella.

Plevon

Mo ses fegls caminavan buc sin sias sendas, mobein

schevan menar dalla ranvaria ed han priu encunter

S-WIN 1-1_Il cor schelau_(sr)


21

schenghetgs ed han violau la giustia. Samuel 8,3.
Cul gi dad oz ha il bien Diu tarmess a vus tgaus
quaders igl empruament. Gie, el ha mess nus
sill’emprova. E grazia alla ranvaria da nossa
suprastonza vein nus buca dumignau quella. Cheu
savein nus lu aunc gitg selamentar dalla cassa-
communala vita. La bendedicziun schai buca pli sur
da nossa vischnaunca aschigitg che nus vein buca
dapli respect d’in miert. Ed ussa stein nus en
schanuglias e schein in paternies. E suenter mein
nus per quei pauper giavel. Schiglioc maglian las
uolps aunc el!

Franz

Lu bien appetit!

Il plevon stat en schanueglias ed ura. Ils biars stattan entuorn tut perplex. Mo
enzacons propi pietus uran medemamein. Il canistrer observa l’entira scena
fetg interessaus. Roza mira sin el.

Oraziun

Bab nos, qual che Ti eis en tschiel...

Catrina

(suenter igl Amen) Trer! Trer!

Tuts miran sin ella.

10. scena
Liug dalla disgrazia. Igl ei sera. Canistrer, Reichmuth, Xaver, Hasler, Plevon,
Franz, la bara dil cuntschacazzettas.

Ils umens stattan entuorn la bara.

Plevon

Enten num dil Bab ed il Fegl ed il Spért Sogn. Amen

Canistrer

Amen.

Tuts

Amen.

Hasler

Tgei manegias? Jeu proponel che nus interquerien

igl emprem inaga tut siu plunder. Xaver!

Xaver interquera il sacados dil cuntschacazzettas.

Xaver

Cheu ha ei zatgei! (El pren la cuviarta ord il sacados)

Sigillau! Sa tgei che quei vess dad esser?!?

Reichmuth
(sdrappa la cuviarta orda maun a Xaver) Cheu stat ei
scret zatgei.

Hasler
Muoss’inaga! (legia) Da surdar al plevon dalla
vischnaunca, sil territori dalla quala jeu mierel.

S-WIN 1-1_Il cor schelau_(sr)


22

Plevon
Exemplaric! Propi exemplaric!

Franz
Arvi!

Xaver
Veis gleiti? Jeu less puspei ir a saltar!

Plevon
Jeu arvel quei gest cheu, en preschientscha da
perdetgas.

Reichmuth
Gie, pervia da mei!

Il plevon arva la cuviarta. Ei vegn neunavon ina brev ed in’autra cuviarta
sigillada.

Plevon
Daners!

Canistrer
Tgei?

Plevon
Bancnotas!

Reichmuth
Muossa!

Plevon
“Testament”. Jeu, Toni da Vaz, cuntschacazzettas,
regalel 40’000 francs en cass da mia mort...

Franz
40’000  francs....

Hasler
Ti sontga bissacca...

Canistrer
Quei cugliun! Ed ier ha el aunc schau pagar mei il
vinars.

Xaver
Quei ei sco en quei film leu cun Nick Nolte: In
milliunari che sedat o da vagabund. E lu fa’el
autostop, e tgi lai seser el....??

Hasler
Ti quesch tgeu! Legi vinavon, signur plevon!

Plevon
Toni... In cauld engraziament a Sontg’Antoni. Quei ei
in segn giu da tschiel. El regala a nus 40’000 francs.
Il niev tetg-baselgia...

Reichmuth
Uss mo plaun, signur plevon. Cheu dat ei lu aunc
caussas pli urgentas.

Hasler
Vinavon!

Plevon
“... el cass da mia mort 40’000 francs. Jeu vi ina
sepultura sc’in cristifideivel, en in bien vischi, sil

S-WIN 1-1_Il cor schelau_(sr)


23
santeri. Ins duei tuccar ils zenns e far ina messa.
Tut quels ch’accumpognan mei alla fossa ein envidai
suenter ell’ustria. Els duein beiber e magliar, er sur
mesira! Sch’ei resta aunc enzatgei dils daners, sche
duei il plevon far cun quels tgei ch’el vul pil bien
dalla cuminonza. Ella cuviarta sigillada secattan ils
daners en bancnotas. La persuna che ha anflau mei
ei miu administratur. A quel ni a quella duei la
cuviarta vegnir surdada.

Canistrer
Nana... quei fetsch jeu buc. Quei vegn gnanc en
damonda.

Hasler
Cheu fagess jeu è recuors.

Reichmuth
Cheu savess ins forsa schon...

Xaver e Franz scutinan tut agitai.

Plevon
(dad ault) Aschiprest ch’il past da bara ei magliaus,
duei la cuviarta vegnir surdada serrada al plevon.
En preschientscha dalla suprastonza communala
duei quella lu vegnir...”

Reichmuth
Aha!

Hasler
Hmmmm...

Plevon
“...aviarta. La persuna da confidonza duei vegnir
indemnisada commensuradamein per sia greva
incumensa. Aschia ordeinel jeu, Toni da Vaz,
ils 12 da november 2009.”

Canistrer
Also na, Ves’jeu fors’ora sc’ina persuna da
confidonza?

Reichmuth
Cheu stos jeu dar raschun ad el!

Plevon
Ordinau ei ordinau. Vus stueis surprender quei
uffezi.

Canistrer
Mirei toch inaga sin quellas gneffas suspectusas.
Quels han toch uss schon tema pils raps.

Plevon
Jeu mettel miu maun el fiug per quei um.

Franz
(scutina) Sch’el mo sebrischa buc.

Canistrer
Forsa ch’jeu fagess tuttina meglier dad aunc ir inaga
viers Davon-Crap.

S-WIN 1-1_Il cor schelau_(sr)


24

Hasler
(Siper Reichmuth) Also, sche ti eis d’accord...

Reichmuth
Sche ti gis gie, lu getg jeu è gie.

Plevon
Dat la cuviarta sigillada al canistrer.

Canistrer
Engraziel.

Ei sefuorman differentas gruppas che semidan adina puspei.

Plevon
Quei ei uss in schenghetg dil tschiel. Uss savein nus
finalmein pinar il tetg-baselgia. Tonschan a vus
tschun pertschien...

Canistrer
Saveis buca co ins gi Finderlohn?
Semplamein: Remuneraziun perquei ch’jeu hai
anflau el.

Plevon
Engraziel. Fuss quei bien aschia?

Canistrer
Singur plevon, pervia da pertschiens hai jeu aunc
mai sescagnau.

Hasler
(siper Reichmuth) D’accord? Ina taffra hutscha pil
past da bara, hah?

Reichmuth
Neu ti culla carn. Jeu paghel lu a ti culs daners
dalla cuviarta. Jeu fetschel lu schon aunc il quen pil
signur plevon. La finala vegnessen aunc las
bubrondas vitier.

Hasler
(ri) D’accord.

Franz
Tgei vischi?

Canistrer
Mattei in che tegn in tec.

Franz
Gie, cheu dat ei differents models...

Xaver
Jeu savess sunar culla band... suenter messa. Per
ina pintga indemnisaziun...

Hasler
Da gliez savein nus tegn jeu desister.

Xaver
Quei dess tut in’autra atmosfera.

Hasler
Tuppadads.

Canistrer
Gie, ed jeu? Duei jeu durmir giuado?

S-WIN 1-1_Il cor schelau_(sr)


25

Plevon
U tier mei en casa pervenda ni ella Steila...

Canistrer
Ella Steila!

Reichmuth
Sche num da Diu. Prendein’sa è aunc quei sil quen.
Sche lu: Puschmaun avonmiezgi ei la sepultura. In
gi duvrein nus schon aunc per tut las preparativas...

Plevon
Mo patertgei lu vidlunder, ch’il tetg-baselgia perda
aunc adina.

Reichmuth
Veis forsa tema ch’ei resti memia pauc per la
baselgia? Schia, vegni. Suenter dat ei lu aunc in
vinars ella Steila.

Reichmuth svanescha. Tschels prendan la bara dil cuntschacazzettas silla
schliusa e van medemamein viadora.

Franz e Xaver train viaden la schliusa culla bara. Il canistrer stauscha naven
la crusch. Franz e Xaver preparan la bara.

Roza cumpara. Ella seferma sper la preit.

Xaver
Schia! Ed ussa mein nus puspei al bal da tscheiver!

Franz e Xaver svaneschan.

11. scena
Davos-Crap. Igl ei notg. Il canistrer. La bara dil cuntschacazzettas, Roza.

Il canistrer sesa sper la bara da siu amitg ed entscheiva a sunar
suna da bucca. Roza vegn. Ella metta in dasch vi encunter la bara.

Canistrer
Schia schia. Quei eis ti?!? El ei schelaus. Sco ei
descha. E nus essan la cuolpa. Ti ed jeu. Ed el sez
era. El perquei ch’el ha buiu memia bia vinars. Jeu
perquei ch’jeu hai schau el persuls e ti... ti perquei
che ti has fatg ch’el ha pers il tgau. Ina femna dil
giavel seigies ti – ha’l getg. Ina che fetschi ch’ils
umens perdien il giudezi e vegnien dependents. El
ha giu bugen tei... e tgei ha’l uss? In dasch sec.

Roza
Jeu buc capeschel. Siu num è bain buc Antonius...

Canistrer
Emporta toch nuot sco’l ha num. Basta ch’el vegni
setraus sc’in carstgaun. Miert ei miert.

S-WIN 1-1_Il cor schelau_(sr)


26
Roza
Quei esser sia giacca.

Canistrer
Quella ha’l schenghiau a mi.

Roza
Ti esser in curios um. Sche ti vul, ti vegnir damaun
sperasvi. Ti lu cuntschar il mantel tier mei.

Canistrer
Va ti uss a casa. Igl ei freid.

Roza mira gitg sin el e va lu plaunsiu.

12. scena
Igl ei la damaun, ella Steila a Davos-Crap. Canistrer, Franz, Xaver,
Hasler, Leni e Catrina.

Il canistrer ei vid ensolver.

Leni
E cheu igl iev da treis minutas.

Franz
Scrinari Franz, jeu condoleschel.

Hasler
... Naturalmein ch’ins savess era semplamein
prender servlas tiel crut-asch. Aber ei dat schon
aunc enzatgei meglier. Bunas ligiongias-tscharva per
exempel, ni costinis. Carn-piertg secapescha...

Xaver
Quella canzun hai jeu cumponiu inaga ch’ei mava
insumma buca bein cun mei. Jeu quetel ch’ella
massi uss propi aunc bein a prau. (accumpogna culla
ghitarra).

Sund’jeu cheu,
lu eis ti leu.
Sch’jeu sun leu,
eis ti naven.
Ti trais mei aschi giuaden.
Daco eis ti buc tier mei?
Jeu saiel buc capir quei
O, tgei duei jeu far pomai?

Franz
Dil sempel vischi da stgein tochen al vischi da ruver
tudestg – tier nus datti nuot ch’ei dat buc. Aber era
soluziuns specialas sco per exempel... Na, il vischi
biologic e bein compostabel ei forsa buc il pli adattau
en quei cass. Co fussi cul model Harley-Davidson?
Cun manetschas da crom, also voll verchromt, sche
ti sas sc’jeu manegel. Ed ina cavazza da morts sil
Küehler, also silla aissa. – Forsa tuttina buc.  Ni

S-WIN 1-1_Il cor schelau_(sr)